Bekalan minyak masak bersubsidi masih terkawal
Oleh MOHAMAD FAIZAL HASHIM

17 Disember 2022, 6:55 pm
JOHOR BAHRU – Isu rantaian bekalan minyak masak bersubsidi menjadikan barangan itu tidak mencukupi di pasaran bahkan tidak sampai kepada kumpulan sasar iaitu golongan B40.
Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, pembekalan minyak masak polibeg satu kilogram itu yang disediakan sebanyak 60,000 tan metrik sebulan sepatutnya mencukupi bagi memenuhi keperluan nasional.
Bagaimanapun, katanya, tinjauan yang dilakukan mendapati isu bekalan minyak masak bersubsidi ini masih lagi belum lancar sepenuhnya tetapi masih dalam keadaan terkawal.
Sehubungan itu, katanya, pentingnya Operasi Terjah ini digerakkan bagi mengenal pasti punca masalah dan bertindak segera kepada pembekal atau pemborong dan menguatkuasakan undang-undang sekiranya berlaku penyalahgunaan kuasa atau penyelewengan.
“Kita telah mengarahkan 2,200 penguat kuasa di seluruh negara untuk menjalankan operasi ini yang objektifnya adalah untuk memastikan bekalan di pasaran stabil dan harga ditentukan tidak melanggari yang ditetapkan setelah berbincang dengan pemain industri.
“Kementerian akan memastikan bekalan ini ada pada semua peringkat premis perniagaan daripada pasar raya besar hinggalah ke peringkat kedai runcit di pedalaman.

“Ini bagi memastikan minyak masak bersubsidi ini ada di pasaran dan dijual kepada golongan sasar, sekiranya ada gangguan daripada segi rantaian bekalan maka pegawai akan mengambil tindakan dengan menghubungi pembekal atau pemborong mengenai kouta bekalan yang diterima,” katanya.
Beliau berkata demikian kepada pemberita selepas Majlis Sumbangan Bersama Mangsa Ribut Parlimen Pulai dan DUN Perling di Balai Raya Kampung Pasir, di sini hari ini.
Operasi Terjah ini yang berlangsung selama satu bulan sehingga 16 Januari ini juga bertujuan mengenal pasti punca barangan keperluan itu tidak sampai kepada peringkat kedai runcit selain mencari memperbetulkan situasi ini.
Salahuddin yang juga Ahli Parlimen Pulai berkata, OPS terjah ini juga akan memastikan pintu sempadan negara khususnya di kawasan Utara serta di Sabah dan Sarawak dikawal supaya barang subsidi ini dapat dikawal daripada salah guna dalam mereka mengaut keuntungan.
“Apabila adanya barang subsidi ianya membuka pintu kepada penyelewengan, ada sindiket yang membeli minyak ini secara banyak dan membungkus semula di dalam botol sebelum dijual semula dalam negeri atau luar negara.
“Biarlah Ops Terjah ini di bawah kerajaan baharu beroperasi dan beri kami peluang untuk fokus menyelesaikan isu ini, sebarang dapatan kita akan laporkan kepada rakan media,” ujarnya. – KOSMO! ONLINE


Pencuri tidak serik sorok jam tangan mewah dalam kemaluan
Oleh KOSMO!

17 Disember 2022, 6:30 pm
WASHINGTON – Seorang pencuri wanita di Amerika Syarikat (AS) ditahan selepas menyembunyikan seutas jam tangan mewah berharga £10,000 (RM53,724) di dalam kemaluannya, lapor akhbar Daily Star semalam.
Sarah Richards, 33, dari Baltimore ditahan Ahad lalu selepas polis menemui jam tangan mewah itu di dalam kemaluannya.
Pada 4 Jun lalu, seorang tetamu hotel melaporkan kepada polis bahawa Richards mencuri jam tangan Patek Philippe miliknya selepas memberinya dadah ketika mereka bertemu di sebuah kasino.
Dalam kejadian berasingan pada 12 Disember lalu, Richards ditetapkan untuk hadir perbicaraan di mahkamah untuk kes pertama, tetapi sehari sebelumnya, polis menerima laporan dia telah mencuri barang dari sebuah bilik di Hotel Aria, termasuk jam Rolex.
Pengawal keselamatan menahan Richards tetapi gagal menjumpai jam tangan itu selepas melakukan pemeriksaan badan.
Menurut mereka, jam Rolex itu akhirnya ditemui apabila pegawai menghala alat pengesan logam sekitar bahagian kemaluannya.

Polis berkata, Richards kemudian bersetuju untuk mengeluarkan jam tangan itu dari kemaluannya.
Jam tangan itu dimasukkan ke dalam beg biohazard dan akan dibawa bersama Richards dalam perbicaraan mahkamah pada 10 Januari akan datang. – Agensi


Bekas pemain kebangsaan Salahuddin meninggal dunia
Oleh MUHAMMAD NAJIEB AHMAD FUAD

17 Disember 2022, 6:49 pm
PETALING JAYA – Bekas pemain kebangsaan era 1990-an, Salahuddin Che Ros menghembuskan nafas terakhirnya pada usia 53 tahun hari ini.
Perkara itu disahkan Persatuan Bolasepak Malaysia (FAM) dalam satu kenyataan di laman Facebooknya hari ini.
Menurut FAM, Allahyarham pernah menganggotai skuad Barcelona Babes 1992 selain pernah menyarung jersi Pahang dan Pulau Pinang.
“Semoga Allah SWT merahmati rohnya, mengampuni segala dosanya dan menempatkannya dalam kalangan para solehin,” katanya. KOSMO! ONLINE


[VIDEO] Kanak-kanak dikejar anjing minta bantuan pemilik kereta
Oleh FLORINA DERIS

17 Disember 2022, 5:30 pm
PETALING JAYA – “Ingat adik itu main kejar-kejar, rupa-rupanya kena kejar anjing”
Demikian kisah yang dikongsikan oleh seorang pengguna media sosial mengenai tindakannya menyelamatkan seorang kanak-kanak lelaki dikejar anjing baru-baru ini.
Pemilik akaun Facebook Ahmad Zufar tersebut turut memuat naik rakaman video papan pemuka kejadian yang berdurasi seminit dan 39 saat di laman Facebook.
Bedasarkan rakaman video berkenaan, seorang kanak-kanak lelaki dilihat melarikan diri daripada dikejar dua ekor anjing sebelum memasuki keretanya.
“Sewaktu perjalanan pulang, saya menggunakan laluan Bukit Jelutong, Shah Alam yang berdekatan dengan Persiaran Anjung Seri bagi mengelakkan kesesakan lalu lintas di laluan memasuki Guthrie, namun penunjuk jalan (waze) tersalah dan saya pun berhenti di tepi jalan.
“Tiba-tiba seorang budak lelaki berpusing mengelilingi kereta dan semakin lama semakin mendekat. Rupa-rupanya dia sedang dikejar anjing liar.

“Beradab sungguh dan banyak kali berterima kasih serta meminta maaf kepada saya. Saya hanya mampu membantu mana yang mampu,” jelasnya yang pada awal beranggapan anjing itu milik kanak-kanak tersebut.
Menurut Ahmad Zufar, rumah kanak-kanak tersebut berhampiran kawasan kejadian, namun terpaksa memasuki keretanya kerana dikejar anjing dan minta bantuan dihantar pulang.
Perkongsian tersebut setakat ini telah meraih sebanyak 1,800 maklum balas dan 76 perkongsian serta mengundang pelbagai reaksi netizen di Facebook.
“Tahniah. Abang telah mempermudahkan urusan orang lain. Insya-Allah suatu masa nanti, orang lain pula akan permudahkan urusan abang,” komen Faqir.
“Saya juga pernah dikejar anjing sewaktu hendak pergi ke keas tuisyen dulu. Pada waktu itu, saya sedang menaiki basikal dan trauma serta fobia itu kekal hingga ke hari ini.
“Sehinggakan suami memarahi saya yang terjerit-jerit setiap kali melihat anjing,” tulis Nurul Farha.
Dalam pada itu, seorang pengguna, Hani Hanim yang pernah dikeremunienam ekor anjing sewaktu di Sarawak sempat meninggalkan pesanannya menerusi ruangan komen.
“Sebaiknya jangan berlari sewaktu dikejar anjing. Sebaliknya, tahan pernafasan dan kakukan tubuh. Apabila anjing itu berhenti mengejar, barulah menarik nafas secara perlahan-lahan,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Sukan SEA Kemboja 2023 sasaran sebenar Kamal
Oleh MUHAMMAD ZUHAILY BADLISHAH

17 Disember 2022, 5:23 pm
KUALA LUMPUR – Atlet lempar cakera kebangsaan, Kamal Farhan A. Rahman gembira prestasinya masih berada pada landasan tepat dalam misi menaiki podium Sukan SEA 2023 di Phnom Penh, Kemboja bermula Mei tahun depan.
Biarpun tidak membuat persediaan khusus tetapi Kamal, 21, masih berupaya meraih pingat emas acara lempar cakera kategori podium Grand Final Kejohanan Olahraga Institusi Pengajian Tinggi (IPT) 2022 hari ini.
Atlet Universiti Putra Malaysia (UPM) itu membuat lemparan sejauh 46.16 meter (m) menewaskan Mirach Han dari Universiti Malaysia Sabah (UMS) di tempat kedua dengan catatan 41.26m di Stadium Mini Majlis Sukan Negara (MSN) Bukit Jalil itu.
Pingat gangsa pula dimenangi oleh pelajar Universiti Pendidikan Sultan Idris (UPSI), Ahmad Zakwan Iddin Alias dengan catatan 37.89m.
Kamal yang sudah layak ke Sukan SEA 2023 dalam kategori A ketika beraksi di Sukan Asean Universiti 2022 di Thailand dengan balingan 50.92m itu, kini dalam proses memantapkan lagi prestasinya.
KAMAL menunjukkan pingat emasnya yang dimenangi dalam kategori podium Grand Final Kejohanan Olahraga IPT 2022 di Stadium Mini MSN Bukit Jalil hari ini.
“Untuk pertandingan ini saya tidak buat persediaan sangat kerana saya dalam fasa conditioning iaitu masa untuk perbaiki masalah kecil yang tidak dapat lakukan di kejohanan besar.

“Sasaran saya sebenarnya adalah Sukan SEA kerana peluang untuk dapatkan perak dan gangsa itu cerah,” katanya yang dibimbing oleh jurulatih China, Gu Wei Yang.
Dalam masa sama, Kamal yakin mampu membuat lemparan sekitar 53m hingga 54m dengan persaingan perlu diberi tumpuan kepada atlet Thailand.
Justeru, atlet dari Selangor itu berharap dapat menyertai kejohanan dan latihan di luar negara sebagai persediaannya menghadapi Sukan Sea Kemboja nanti. – KOSMO! ONLINE


Lelaki Brazil cipta rekod hadiri 11 Piala Dunia
Oleh KOSMO!

17 Disember 2022, 4:58 pm
BRASILIA – Seorang lelaki warga Brazil diiktiraf oleh Guinness World Records selepas memecah rekod untuk kategori kejohanan Piala Dunia FIFA paling banyak dihadiri oleh seorang individu, lapor agensi berita United Press International (UPI) kelmarin.
Daniel Sbruzzi, 75, dari bandar Taubate, negeri Sao Paulo menghadiri kejohanan Piala Dunia pertamanya di Argentina pada 1978, manakala acara di Qatar tahun ini adalah yang ke-11.
Sbruzzi memberitahu badan penyimpan rekod dunia itu bahawa ia adalah peluang untuk ‘menghubungkan keinginan terbesar’ dalam hidupnya iaitu terhadap bola sepak dan menyelami kepelbagaian budaya  di seluruh dunia.
Peminat tegar bola sepak itu berkata, dia membawa ciri-ciri budaya negaranya sendiri di kebanyakan perlawanan dengan mewakili blok karnivalnya yang digelar ‘Bloco Vai Quem Quer’ bermaksud ‘Siapa yang mahu boleh pergi’.
“Satu elemen Bloco Vai Quem Quer ialah lelaki berpakaian seperti wanita semasa tempoh karnival dan perarakan di jalanan. Saya cuba membawa budaya dari bandar saya ke seluruh dunia,” kata Sbruzzi.
Piala Dunia Qatar adalah satu-satunya kejohanan yang dihadirinya tanpa memakai pakaian yang diilhamkan oleh wanita kerana menuruti etika berpakaian kejohanan itu.

Sbruzzi sudah merancang untuk mengatasi rekodnya sendiri dengan menghadiri Piala Dunia 2026, yang akan dianjurkan bersama oleh Kanada, Mexico dan Amerika Syarikat (AS). – Agensi


Empat nelayan ditahan tangguk benih kerang secara haram
Oleh SYED AZLAN SAYED HIZAR

17 Disember 2022, 4:56 pm
KUALA PERLIS – Empat lelaki tempatan ditahan Maritim Malaysia (APMM) Zon Maritim Kuala Perlis selepas dikesan menangguk benih kerang secara haram di perairan Kuala Sanglang, dekat sini pada petang semalam.
Tangkapan menerusi Op Aman kira-kira pukul 6.30 petang itu membabitkan tiga bot fiber di lokasi berasingan.
Pengarah Zon Maritim Kuala Perlis, Komander Maritim Mohd. Hashim Mat Zain berkata, tiga bot dengan salah sebuah tidak mempunyai nombor pendaftaran ditahan pada kedudukan antara 0.5 hingga 2.4 batu nautika dari barat laut Kuala Sanglang.
“Hasil pemeriksaan mendapati kesemua bot tersebut berpangkalan di Kedah dan melakukan aktiviti menangguk benih kerang secara haram,” katanya dalam satu kenyataan di sini hari ini.
Kata beliau, empat yang ditahan merupakan tekong dan awak-awak berusia antara 30 hingga 68 tahun.
“Kita turut merampas hasil tangkapan benih kerang yang dianggarkan bernilai RM 80,820,” ujarnya.

Menurutnya, kes akan disiasat di bawah
Seksyen 8 (a) Akta Perikanan 1985 kerana tiada nombor pendaftaran dan Seksyen 8 (b) Peraturan 8 kerana melanggar syarat sah lesen iaitu tidak memiliki lesen mengambil benih kerang atau kerang matang. – KOSMO! ONLINE


48 PATI ditahan tinggal secara haram di tapak pembinaan
Oleh MOHD RIDZAUDDIN ROSLAN

17 Disember 2022, 5:02 pm
PUTRAJAYA- Taktik seramai 48 orang Pendatang Asing Tanpa Izin (PATI) yang menetap secara haram di kawasan tapak pembinaan di Dengkil, Selangor terbongkar apabila kesemua mereka ditahan Jabatan Imigresen Malaysia dalam satu serbuan pada pukul 1.30 pagi semalam.
Ketua Pengarah Imigresen, Datuk Seri Khairul Dzaimee Daud berkata, daripada jumlah itu, seramai 25 lelaki dan lima wanita warganegara Indonesia ditahan selain 12 lelaki warganegara Bangladesh, lima lelaki warganegara Myanmar dan seorang wanita warganegara Vietnam.
“Dalam operasi itu seramai 63 orang warga asing telah diperiksa dan hasilnya seramai 48 orang PATI berumur 18 hingga 53 tahun ditahan atas pelbagai kesalahan termasuk tiada dokumen pengenalan diri, tinggal lebih masa dan lain-lain kesalahan yang melanggar Akta Imigresen 1959/63, Akta Pasport 1966 dan Peraturan-Peraturan Imigresen 1963.
“Kesemua mereka dipercayai tinggal di penempatan tersebut bagi mengelakkan dari dikesan daripada pihak berkuasa,” katanya dalam satu kenyataan di sini tadi.
Katanya, terdapat juga cubaan meloloskan diri oleh PATI terlibat dalam Operasi Penguatkuasaan Bersepadu bersama Jabatan Pendaftaran Negara (JPN) itu ketika dikejar pegawai terlibat.
“Semasa serbuan dilakukan, terdapat cubaan daripada beberapa PATI yang ingin meloloskan diri daripada ditahan pegawai imigresen.

“Penempatan ini berada di kawasan permukaan bumi yang tidak rata serta berlumpur ditambah dengan dipenuhi besi serpihan pembinaan, mendatang risiko kecederaan yang tinggi kepada semua pegawai yang terlibat,” jelasnya.
Katanya, semasa cuba mengejar dan menahan PATI, seorang pegawai operasi turut cedera di bahagian lutut dan kaki akibat terkena besi tajam serpihan pembinaan.
“Bagaimanapun kesemua PATI berjaya ditahan kerana kesemua laluan keluar dari penempatan ini telah dikepung lebih awal.
“Kesemua tahanan ini akan ditempatkan di Depot Imigresen Lenggeng, Negeri Sembilan untuk tujuan siasatan dan tindakan lanjut,” tegasnya. -KOSMO! ONLINE.


Iliyana bersyukur bergelar juruterbang TUDM
Oleh JAMLIAH ABDULLAH

17 Disember 2022, 5:08 pm
ALOR SETAR – Seorang pelatih wanita Kolej Tentera Udara (KTU) di sini beranggapan wanita sepertinya juga mampu menceburi dunia penerbangan yang didominasi oleh kaum lelaki ketika ini selagi berusaha gigih.
Leftenan Iliyana Ibrahim, 26, merupakan satu-satunya wanita memperoleh sayap penerbangan KTU pada hari ini.
Beliau melahirkan kesyukuran kerana komitmen yang tidak berbelah bahagi itu membuahkan hasil setelah bergelar juruterbang Tentera Udara Diraja Malaysia (TUDM).
“Sebenarnya apabila berada di dalam pesawat pejuang di udara, saya tidak merasai saya seorang perempuan tetapi adalah juruterbang TUDM.
“Memang ada cabaran terutama daripada segi fizikal berbanding lelaki tetapi selagi ingin berjaya kita harus berusaha gigih,” katanya ketika ditemui selepas Majlis Perbarisan Penyampaian Sayap Penerbangan Kursus Asas Penerbangan Siri 83/21 dan Kursus Penerbangan Helikopter 63/21 di Kolej Tentera Udara (KTU) di sini hari ini.
Menurut graduan dari Universiti Pertahanan Nasional Malaysia (UPNM) itu, dia meminati bidang ketenteraan sejak kecil dan menjadikan Angkasawan Pertama Negara, Dr Sheikh Muszaphar Shukor sebagai idola.

“Atas alasan itu, saya memilih kerjaya juruterbang TUDM berbanding juruterbang komersial kerana ingin berbakti kepada negara,” katanya yang berjaya menamatkan kursus itu dengan 180 jam penerbangan.
Terdahulu, Sayap Penerbangan itu disempurnakan oleh Panglima Tentera Udara, Tan Sri Mohd Asghar Khan Goriman Khan kepada 30 pelatih iaitu 23 pelatih juruterbang pesawat sayap kaku dari Institut Penerbangan 1 dan tujuh pelatih juruterbang helikopter dari Institut Penerbangan 2.
Mereka terdiri daripada 26 pelatih dari TUDM, tiga dari Tentera Darat Malaysia dan seorang dari Tentera Laut Diraja Malaysia. – KOSMO! ONLINE.


Tanah runtuh: Bomba cari mayat dalam lumpur tebal
Oleh AZMI NORDIN

17 Disember 2022, 6:03 pm
HULU SELANGOR – Keadaan tanah becak dan lembab memaksa anggota bomba yang terlibat dalam operasi mencari dan menyelamat (SAR) meredah lumpur bagi mengeluarkan mayat.
Ia berikutan hujan lebat melanda kawasan tragedi di tapak perkemahan di Jalan Batang Kali-Genting Highland di sini malam tadi sebelum disusuli hujan renyai pagi ini.
Setakat pukul 5 petang tadi, korban nahas tanah runtuh meningkat kepada 24 orang menjadikan baki yang dicari sembilan orang. – KOSMO! ONLINE!


Penyakit misteri serang pemain Perancis
Oleh KOSMO!

17 Disember 2022, 6:00 pm
DOHA, Qatar – Beberapa pemain skuad bola sepak Piala Dunia Perancis yang akan berdepan Argentina dalam perlawanan akhir di Qatar esok dikatakan menghidap penyakit misteri, lapor portal berita Daily Mirror semalam.
Raphael Varane dan Ibrahima Konate adalah pemain terbaharu dilanda penyakit misteri itu dan menyebabkan skuad tersebut berdepan krisis di bahagian pertahanan bagi mengekang serangan pasukan Argentina.
Sebelum ini, pemain tengah kelab Juventus, Adrien Rabiot dan pertahanan Bayern Munich, Dayot Upamecano terlepas untuk bermain dalam perlawanan peringkat separuh akhir antara Perancis dengan Maghribi, manakala Kingsley Coman turut mengadu demam panas.
Pemain pertahanan kelab Manchester United, Varane dan Konate yang merupakan pemain tengah Liverpool, turut bermain menentang Maghribi pada Rabu lepas tetapi mereka kini diragui boleh diturunkan pada perlawanan akhir itu.
Seorang bintang Perancis, Randal Kolo Muani menambah: “Semua pemain berhati-hati. Doktor-doktor telah menyediakan sistem kebersihan untuk mengelakkan penyebaran virus.”
Pemain sayap skuad itu, Ousmane Dembele berkata: “Tidak, kami tidak takut dengan virus ini. Dayot dan Adrien mengalami sakit kepala dan perut tetapi mempunyai teh, halia dan madu yang membantu mereka dan diharapkan semua orang akan cergas sepenuhnya.

Para pegawai skuad bola sepak Perancis percaya virus itu mungkin berpunca daripada penghawa dingin di hotel penginapan dan kemudahan lain di Qatar. – Agensi


Pengadil seksi kagum rakan senegara adili perlawanan akhir Piala Dunia
Oleh KOSMO!

17 Disember 2022, 5:30 pm
WARSAW, Poland –  Seorang pengadil wanita meraikan pelantikan pegawai dari Poland untuk mengadili perlawanan akhir Piala Dunia Qatar, lapor akhbar Daily Star semalam.
Karolina Bojar-Stefanska, 25, memberi reaksi melalui akaun Instagramnya terhadap berita bahawa rakan senegaranya, Szymon Marciniak akan mengetuai pasukan pengadil untuk perlawanan Argentina menentang Perancis.
Bojar Stefanska mendapat ramai peminat kerana penampilannya yang menarik dan kemahirannya menjadi pengadil termasuk mengadili Liga Belia Pusat Poland. Dia  bekerja sebagai peguam dan menyertai acara larian.
“Bangga! Pada hari Ahad, kita semua tidak sabar untuk Marciniak dan pasukannya,” demikian kapsyen pada hantaran Bojar-Stefanska sambil berkongsi imej pasukan pengadil itu.
Berita mengenai Marciniak yang dilantik sebagai pengadil juga disahkan oleh Persatuan Bola Sepak Poland. Dia menjadi yang pertama dipilih mengadili perlawanan itu.
Ia akan menjadi perlawanan ketiga yang diadili oleh Marciniak di Qatar, selepas kemenangan Perancis di peringkat kumpulan ke atas Denmark dan kemenangan Argentina menentang Australia dalam pusingan 16.

Marciniak akan dibantu oleh rakan pengadil dari Poland, Pawel Sokolnick dan Tomasz Listkiewicz untuk perlawanan itu.
Sementara itu, seorang lagi pegawai Poland, Tomasz Kwiatkowski adalah ketua pegawai Pembantu Pengadil Video (VAR).
Selebihnya dalam pasukan pengadil itu terdiri daripada dua orang dari Amerika Syarikat (AS), serta pegawai dari Venezuela dan Mexico. – Agensi


Tanah runtuh: Mayat kanak-kanak ke-7 dijumpai
Oleh AZMI NORDIN

17 Disember 2022, 6:17 pm
HULU SELANGOR – Seorang kanak-kanak perempuan ditemui maut menjadikan jumlah keseluruhan mangsa korban seramai 24 orang dalam tragedi runtuhan tanah di tiga tapak perkhemahan di Jalan Batang Kali-Genting Highland di sini.
Ketua Polis Negara, Tan Sri Acryl Sani Abdullah Sani, berkata, mayat yang dijumpai menjadikan jumlah keseluruhan mayat kanak-kanak tujuh orang.
“Mangsa dijumpai di sektor A (Hillview),” katanya kepada pemberita.
Acryl Sani berkata, beliau telah mengarahkan Ketua Jabatan Siasatan Jenayah Selangor untuk mengetuai sebarang siasatan berkaitan tragedi berkenaan.
Menurut beliau, pihaknya masih menunggu kehadiran pengusaha Fathers’ Organic Farm yang dipanggil hadir ke Ibu Pejabat Polis Daerah Hulu Selangor petang ini.
“Tumpuan utama untuk menjejaki mangsa yang masih hilang di samping melakukan proses pengecaman mayat.

“Seperti saya cakap sebelum ini, kita akan tumpu usaha mencari. Tetapi tidak bermakna siasatan tidak dijalankan,” katanya.
Dalam pada itu, Acryl menegaskan bahawa perkara penting lain pada masa ini adalah mengenal pasti identiti mangsa.
Setakat pukul 5 petang tadi, sebanyak 24 daripada 94 individu disahkan maut dengan sembilan lagi masih belum dikesan. – KOSMO! ONLINE


Tanah runtuh: Enam mangsa maut dikenal pasti
Oleh MOHD RASDAN AHMAD

17 Disember 2022, 3:26 pm
PETALING JAYA – Agensi Pengurusan Bencana Negara (Nadma) telah menyenaraikan enam mangsa yang telah dikenal pasti susulan tragedi tanah runtuh di Jalan Genting Highland – Batang Kali, Hulu Selangor semalam.
Enam daripada 23 mangsa yang meninggal dunia dikenal pasti melalui proses pengecaman oleh waris atau melalui ujian cetakan cap jari manakala proses bedah siasat yang lain masih dijalankan.
Berdasarkan Laporan Petugas Bilik Gerakan CPRC Kebangsaan Kementerian Kesihatan (KKM) yang dikeluarkan pada pukul 11 pagi tadi, berikut adalah senarai mangsa meninggal dunia dalam kejadian tanah runtuh yang telah dikenal pasti:
Meninggal dunia:
Lim Wei Xin (Dewasa)
Hong Mei Jing (Dewasa)
Nurul Azmani (Dewasa)
Lai Lee Yin (Dewasa)
Tong Kai (Kanak-kanak 9 tahun)
Lai Lee Koo (Dewasa )
Senarai nama mangsa dirawat:

Yam Lee Yen, 41. (Hospital Selayang)
Ng Wei Lun, 13. (Hospital Kuala Kubu Bharu – Dibenarkan pulang (16 Disember 2022)
Mg Tan, 34. (Hospital Kuala Kubu Bharu – Dibenarkan pulang (16 Disember 2022)
Sandy Cheah, 32. (Hospital Kuala Kubu Bharu – Dibenarkan pulang (16 Disember 2022)
Tan Ei An, 43. (Hospital Selayang – Masih di wad)
Choo Wai Lun, 34. (Hospital Selayang- Masih di wad)
Ling Zhi Zhuan, 19. (Hospital Kuala Lumpur- Masih di wad)
Loh Teng Shui, 44. (Hospital Selayang – Masih di wad)


Cukuplah, tak nak nyanyi lagu cinta – Ezlynn
Oleh MOHAMMAD SHAHEMY AZMI

17 Disember 2022, 3:45 pm
PETALING JAYA – Seiring dengan perubahan imejnya yang kini berhijab, penyanyi Ezlynn menetapkan pendirian mengelak daripada merakamkan lagu-lagu cinta pada masa akan datang.
Ezlynn atau nama lengkapnya Azline Ariffin, 40, ketika ditemui Kosmo! Online baru-baru ini berkata, dia memang teringin untuk merakamkan single baharu sebagai hadiah buat peminatnya, namun enggan lagi menyanyikan lagu berbaur percintaan.
“Saya memang teringin untuk rakam single baharu. Cuma saya mahu nyanyi lagu berunsur ketuhanan dan kerohanian.
“Lagu yang memberi nasihat untuk ke arah menyebarkan agama Allah SWT. Tak nak lagi lagu-lagu cinta,” katanya kepada Kosmo! Online.
Ujar penyanyi yang popular menerusi lagu Hi Hi Bye Bye itu, ada pihak menawarkan dirinya merakamkan sebuah single baharu, namun terpaksa menolaknya kerana karya berkenaan bersifat duniawi.
“Ada yang menawarkan saya untuk rakam lagu baharu, tapi kalau lagu ‘biasa’ saya tak nak. Lagu cinta-cinta pun saya tak nak. Cukuplah, saya cuba untuk elakkan,” katanya.

Ketika disoal tentang konsep persembahannya selepas berhijrah, Ezlynn yang sememangnya cukup dikenali sebagai seorang penyanyi yang lincah ketika menyanyi memberitahu dirinya masih lagi memenuhi undangan, namun terdapat batas-batas yang perlu dijaga.
Katanya, jika dahulu dia memberikan tenaga dan staminanya sebanyak 100 peratus, namun kini hanya 20 peratus pergerakan yang dipamerkan ketika menyanyi di atas pentas.
“Semua orang tahu bentuk persembahan saya bagaimana. Kalau dahulu pergerakan (menari) saya beri 100 peratus. Tapi sekarang tinggal 20 peratus sahaja.
“Alhamdulillah suami masih izinkan saya buat persembahan pentas. Cuma dia ingatkan saya tentang batas-batas yang perlu dijaga seperti pakaian dan pembawakan diri. Menyanyi boleh, tapi menari perlu dikurangkan,” katanya.
Ujar penyanyi yang terkenal dengan imej rambung keriting suatu ketika dahulu itu lagi, dia mengambil keputusan berhijab bukan sekadar untuk menutup aurat, tapi demi mengubah penampilan dan kelakuan secara keseluruhan.
“Kalau boleh saya mahu ikut syariat Islam yang sebenar. Tapi secara perlahan-lahan, bukan terlalu drastik. Insya-Allah, doakan saya terus istiqamah,” katanya.
Untuk rekod, Ezlynn mendirikan rumah tangga buat kali kedua dengan penderma hati pertama negara, Wan Mohd. Hafizam Wan Ismail pada 11 September 2021.
Ezlynn merupakan isteri kedua (bermadu) buat Hafizam.
Penyanyi itu sebelum ini pernah berkahwin dengan pengurusnya, Adam Fahmy pada 20 November 2011, namun bercerai pada 23 Oktober 2017.
Hasil perkahwinan tersebut, Ezlynn bagaimanapun tidak dikurniakan cahaya mata. – KOSMO! ONLINE


Tanah runtuh: KPM sedia kaunselor kepada waris mangsa
Oleh MOHD RASDAN AHMAD

17 Disember 2022, 3:40 pm
SUNGAI BULOH – Menteri Pendidikan, Fadhlina Sidek mengesahkan sokongan psikososial yang ditawarkan kepada waris mangsa tanah runtuh di Batang Kali telah bermula hari ini.
Beliau memaklumkan, khidmat kaunseling itu terbahagi kepada tiga syif di mana tiga orang pegawai akan bertugas bagi setiap syif berkenaan.
“Alhamdulillah kami mendapat sokongan daripada Kementerian Pendidikan Malaysia (KPM) khususnya Bahagian Kesihatan Mental dan Sokongan Psikosial (MHPSS) dan rakan-rakan hospital.
“Khidmat sokongan psikososial ini akan berlanjutan sehinggalah semua kes selesai sepenuhnya.
“Hari ini saya melihat sendiri bagaimana pasukan KPM menjalankan tugas,” ujarnya.
Dalam pada itu, beliau meminta semua pihak agar memberikan ruang terutamanya kepada pihak berkuasa dan juga waris.

“Ia adalah proses yang sangat sukar, harap diberikan ruang untuk dapatkan maklumat-maklumat tepat. Seterusnya, ruang bagi pihak waris untuk mendapatkan sokongan psikososial.
“Sokongan daripada rakyat Malaysia sangatlah penting dalam waktu getir ini,” ujarnya.
Terdahulu Kosmo! melaporkan trip perkhemahan melibatkan 94 mangsa tanah runtuh di Father’s Organic Farm, Batang Kali Hulu Selangor adalah bukan di bawah anjuran KPM. -KOSMO! ONLINE.


Tujuh penuntut IPT di Kelantan terlibat homoseksual hidap HIV
Oleh ROSLIZA MOHAMED

17 Disember 2022, 3:59 pm
KOTA BHARU – Seramai tujuh penuntut institusi pengajian tinggi (IPT) di Kelantan yang terlibat dengan aktiviti homoseksual dikesan menghidap virus kurang imun manusia (HIV) sepanjang tahun lalu.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, jumlah itu menunjukkan sebanyak 13 peratus golongan pelajar daripada angka keseluruhan pesakit HIV yang direkod sepanjang tempoh tersebut iaitu 54 orang.
Menurutnya, meskipun jumlah penghidap HIV yang melibatkan penuntut IPT itu tidak terlalu tinggi, JKNK sentiasa mengambil berat berhubung kes tersebut.
“Kes baharu pesakit HIV yang terdiri daripada golongan homoseksual di Kelantan mencatatkan sebanyak 0.5 peratus pada 2010 sebelum menunjukkan peningkatan kepada 8.9 peratus pada 2015.
“Peningkatan ketara sebanyak 15.9 peratus pada tahun 2016 kepada 49.1 peratus pada tahun lalu,” katanya kepada pemberita selepas Sambutan Hari AIDS Sedunia 2022 Peringkat Negeri Kelantan di Mydin Mall Tunjong di sini hari ini.
Mengulas lanjut, Zaini berkata, pihaknya tidak memandang ringan berhubung kes itu kerana bimbang peningkatan akan berlaku pada masa akan datang.

Menurutnya, kes-kes baharu HIV boleh menyebabkan implikasi kepada institusi kekeluargaan dan perkhidmatan perubatan.
“Kadar notifikasi HIV di Kelantan ketika ini menunjukkan penurunan yang ketara iaitu 27.5 per 100,000 penduduk pada 2010, 10.8 per 100,000 penduduk (2016) dan 4.25 per 100,000 penduduk (2021).
“Jangkitan HIV dalam kalangan penagih dadah secara suntikan juga menurun dengan konsisten,” katanya.
Tambah Zaini, masyarakat perlu memahami isu HIV dan AIDS sekali gus dapat membuang stigma selain diskriminasi terhadap pesakitnya agar mereka dapat hidup seperti biasa. – KOSMO! ONLINE


[VIDEO] Lelaki guna mesin pemotong besi pecahkan tabung masjid
Oleh NORLIA RAMLI

17 Disember 2022, 2:51 pm
SIK – Seorang lelaki nekad menggunakan mesin pemotong besi untuk memotong mangga pada tiga tabung di Masjid An-Nur, Felda Teloi Timur pada semalam.
Ketua Polis Daerah Sik, Deputi Superintendan Abdull Razak Osman berkata, kejadian itu dipercayai berlaku antara pukul 2.50 hingga 4 pagi.
“Pengadu yang merupakan setiausaha masjid menyedari kejadian itu pada pukul 6 pagi semalam sebelum membuat laporan polis.
“Dia memberitahu mangga pada tiga tabung telah dipotong dan duit di dalam tabung tersebut telah hilang,” katanya di sini hari ini.
Kata beliau, pengadu kemudian memeriksa rakaman televisyen litar tertutup (CCTV) di masjid dan mendapati seorang lelaki yang tidak dikenali telah mencuri wang sebelum melarikan diri.
“Suspek masih belum ditangkap dan usaha untuk mengesan suspek giat dijalankan,” ujarnya.

Sementara itu, Setiausaha Masjid tersebut, Noratzman Ismail, 42, berkata, pihaknya menyedari berlaku kecurian tabung masjid ketika jemaah mahu menunaikan solat subuh.
“Pemeriksaan CCTV menunjukkan seorang lelaki berusia lingkungan awal 30-an cuba memecahkan mangga pada peti besi itu dengan menggunakan alat pemotong besi,” katanya.
Tambahnya, dalam rakaman itu, suspek dilihat menolak motosikal dari luar pagar masjid dan meletakkannya di pagar tembok masjid yang agak terselindung. – KOSMO! ONLINE.


Bomba, NGO, tunai impian Ahmad Akif
Oleh ZAKKINA WATI AHMAD TARMIZI

17 Disember 2022, 2:27 pm
SEREMBAN – Jabatan Bomba dan Penyelamat Malaysia Negeri Sembilan (JBPMNS) hari ini menunaikan hasrat dan impian seorang kanak-kanak sindrom down dan penghidap leukemia, Ahmad Akif Mohd. Amri, 8, untuk menjadi seorang anggota bomba.
Ia menerusi program yang dikendalikan oleh sebuah pertubuhan bukan kerajaan (NGO) Make-A-Wish Malaysia.
Ibu kanak-kanak itu, Siti Nurul Ain Roslan, 35, berkata, Ahmad Akif merupakan anak kedua daripada empat beradik dan menghidap sindrom down sejak lahir dan disahkan pula menghidap leukimia sejak enam bulan lalu.
Dia menambah, anaknya itu ada memberitahu mahu menjadi anggota bomba dan mahu menaiki jentera agensi berkenaan.
“Pihak Make-A-Wish telah melawat Ahmad Akif di hospital dan memberi tahu akan merealisasikan impian anak saya ini untuk menjadi anggota bomba.
“Alhamdullilah hari ini Ahmad Akif terpilih. Terima kasih pihak Make-A-Wish dan Bomba yang melayan anak saya. Ahmad Akif nampak seronok ketika dia cuba memadam kebakaran dan berpeluang memanjat tangga jentera,” katanya ketika ditemui di Balai Bomba dan Penyelamat Senawang di sini hari ini.

Dalam pada itu, Siti Nurul Ain yang merupakan seorang suri rumah memberitahu, Ahmad Akif yang bersekolah di Sekolah Kebangsaan (SK) Seremban Jaya itu pada mulanya mengalami masalah jalan senget sejak enam bulan lalu dan dia terus membawa anaknya itu mendapatkan rawatan ke hospital.
“Apabila doktor mengambil ujian darah, mereka maklumkan sel darah putih agak tinggi dan Ahmad Akif terus dihantar ke unit kecemasan.
“Dia menghidap kanser darah atau leukimia dan mendapatkan rawatan penuh di Hospital Canselor Tuanku Muhriz UKM di Kuala Lumpur sehingga kini,” katanya. -KOSMO! ONLINE.


Banjir: Terengganu bersiap sedia hadapi gelombang kedua
Oleh TENGKU DANISH BAHRI TENGKU YUSOFF

17 Disember 2022, 4:50 pm
SETIU – Sekretariat Jawatankuasa Pengurusan Bencana Negeri Terengganu bersiap sedia menghadapi kemungkinan banjir gelombang kedua berikutan cuaca tidak menentu ketika ini.
Pengerusinya, Tengku Datuk Farok Hussin Tengku Abdul Jalil berkata, semua agensi berkaitan diarah memantau lokasi berisiko terutama kawasan rendah dan muara sungai di seluruh negeri.
Beliau berkata, setakat ini hanya satu pusat pemindahan sementara (PPS) di buka di daerah Kuala Terengganu iaitu Sekolah Kebangsaan (SK) Atas Tol yang menempatkan 23 orang mangsa.
“Situasi banjir buat masa ini terkawal namun Jabatan Meteorologi Malaysia mengeluarkan amaran hujan berterusan di seluruh negeri ini sehingga 20 Disember ini (Selasa).
“Selain itu, kami juga mengambil maklum ramalan angin kencang kategori tiga sehingga 60 kilometer sejam serta laut bergelora dengan ombak mencecah 4.5 meter sehingga 22 Disember (khamis),” katanya merasmi merasmikan kejohanan Berbasikal Monsun Golden Antarabangsa di Lembah Bidong di sini hari ini.
Sehubungan itu, Tengku Farok Hussin telah mengarahkan semua agensi termasuk Angkatan Tentera Malaysia (ATM) sentiasa bersedia dengan aset masing-masing,”

Dalam perkembangan sama, beliau memberitahu, pengoperasian Empangan Sultan Mahmud di Kenyir. Hulu Terengganu berjalan seperti biasa pada monsun Timur Laut ini. – KOSMO! ONLINE.


PPS terakhir di Pahang ditutup
Oleh NORHAFIZAN ZULKIFLI

17 Disember 2022, 4:06 pm
PEKAN – Pusat pemindahan sementara (PPS) Pekan yang merupakan PPS terakhir di negeri ini ditutup secara rasmi pada pukul 10 pagi tadi.
Seramai 141 mangsa yang ditempatkan di PPS Sekolah Kebangsaan (SK) Sinar Mutiara di Kampung Sungai Miang itu dibenarkan pulang ke rumah masing-masing.
Berdasarkan laporan Jawatankuasa Pengurusan Bencana Negeri Pahang, PPS terbabit mula dibuka sejak Selasa lalu dengan 59 mangsa dan bertambah kepada 142 mangsa pada Rabu.
Bagaimanapun jumlah mangsa berkurang kepada 141 orang apabila seorang mangsa dibenarkan pulang pada kelmarin.
Penutupan PPS terakhir itu menjadikan keseluruhan 12 PPS di negeri ini ditutup sejak banjir melanda enam daerah di negeri iaitu di Raub, Temerloh, Bera, Jerantut dan Lipis dan Pekan sejak Ahad lalu. – KOSMO! ONLINE


Cuepacs harap dapat gaji minimum RM1,800
Oleh ABDUL RAZAK IDRIS

17 Disember 2022, 3:15 pm
SHAH ALAM – Kerajaan Perpaduan diharap dapat merealisasikan tuntutan gaji minimum RM1,800 yang dikemukakan Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) sebelum ini.
Presiden Cuepacs, Datuk Adnan Mat, berkata, perkara itu telah dicadangkan kepada kerajaan tiga tahun lalu namun tidak dapat dilaksanakan susulan pandemik Covid-19 dan pertukaran kerajaan.
Katanya, ketika ini anggota perkhidmatan awam masih lagi diberi gaji minimum RM1,200.
“Justeru Cuepacs mencadangkan ia (gaji minimum RM1,800) dapat dilihat semula bagi sektor awam oleh kerajaan baharu di bawah pimpinan Perdana Menteri ke-10 (Datuk Seri Anwar Ibrahim).
“Jumlah RM1,800 jika dicampur dengan elaun boleh menghampiri RM2,450. Ini menghampiri sasaran negara maju berpendapatan tinggi pada 2025 di bawah Rancangan Malaysia Ke-12 yang dibentangkan di Parlimen pada 27 November tahun lalu,” katanya selepas Konvensyen Kongres Tritahunan Cuepacs ke-29 Sesi 2022-2025 di Pusat Konvensyen Shah Alam (SACC) di sini, hari ini.
Menurut beliau, anggota perkhidmatan awam tetap kekal memberikan perkhidmatan dan penyampaian terbaik walaupun Perdana Menteri sudah bertukar sebanyak empat kali dalam tempoh lima tahun ini.

Tambah Adnan, adalah wajar sekiranya gaji minimum baharu dapat dipertimbangkan dan dilaksanakan untuk kebajikan anggota perkhidmatan awam.
“Jika berlaku bencana contohnya tanah runtuh, banjir dan sebagainya kamilah ke hadapan, menjaga keamanan dan ketenteraman.
“Kami melaksanakan tugas sebaik mungkin walaupun kerajaan berubah, tetapi sistem penyampaian tidak berubah. Justeru, kami memohon sedikit kelegaan daripada kerajaan dengan gaji minimum baharu serta tambahan gaji kepada senior sedia ada,”ujarnya. -KOSMO! ONLINE.


Tanah runtuh: Pengusaha Father’s Organic Farm dipanggil beri keterangan
Oleh AZMI NORDIN

17 Disember 2022, 3:10 pm
HULU SELANGOR -Pengusaha tapak perkhemahan Father’s Organic Farm di Jalan Batang Kali-Genting Highland, di sini, diarahkan untuk hadir memberi keterangan kepada pihak polis.
Arahan tersebut dikeluarkan polis dipercayai susulan tapak perkhemahan yang mengorbankan 23 mangsa setakat ini beroperasi tanpa lesen.
Ketua Polis Daerah, Superintenden Suffian Abdullah berkata, pengusaha tapak perkhemahan itu akan dipanggil beri keterangan pada hari ini.
“Hari ini kita akan panggil pengusaha tapak perkhemahan tersebut dan perkara itu masih di dalam tindakan kita,” katanya ketika ditemui pemberita. -KOSMO! ONLINE.


Mayat kru kapal dipindahkan APMM
Oleh LUQMAN RIDHWAN MOHAMED NOR

17 Disember 2022, 1:55 pm
LUMUT – Agensi Penguatkuasaan Maritim Malaysia (APMM) Perak melaksanakan Medical Evacuation (Medevac) terhadap mayat lelaki yang merupakan kru kapal kargo pada kedudukan 0.9 batu nautika selatan Pulau Pangkor sekitar pukul 9 malam semalam.
Pengarah Maritim Negeri Perak, Kepten Maritim Mohd. Hambali Ya’akup berkata, kapal kargo yang berpusat di Panama itu dilaporkan dalam perjalanan menuju Phuket, Thailand apabila seorang kru lelaki mengalami kecederaan serius di kepala.
“Menurut laporan awal yang diterima daripada Maritime Rescue Sub-Centre (MRSC) pada pukul 4.55 petang semalam, lokasi kapal MV One Destiny itu berada pada kedudukan 30 batu nautika selatan Pulau Pangkor.
“Sejurus menerima laporan, aset APMM diatur gerak ke lokasi bagi pemindahan mangsa ke darat.
“Mangsa, Biriulin Mikhail, 52, warga Rusia yang mengalami pendarahan serius di kepala dipercayai telah meninggal dunia di atas kapal ketika berada di perairan Malaysia,” katanya dalam satu kenyataan di sini hari ini.
Mohd. Hambali berkata, mayat mangsa selamat didaratkan di Jeti Perikanan Kampung Acheh dekat sini pada pukul 10 malam.

“Mangsa disahkan meninggal dunia oleh pegawai perubatan Hospital Seri Manjung sebelum diserahkan kepada pihak polis untuk tindakan lanjut,” katanya.
Orang ramai boleh melaporkan sebarang maklumat dan insiden kecemasan di laut ke MERS 999 atau hubungi Pusat Operasi Maritim Negeri Perak di talian 05-6838737 untuk maklum balas segera. – KOSMO! ONLINE.


Tanah runtuh: 2 lagi mangsa tapak perkhemahan ditemui
Oleh AZMI NORDIN

17 Disember 2022, 2:12 pm
HULU SELANGOR – Dua lagi mangsa ditemui pada hari kedua Operasi mencari dan menyelamat (SAR) tragedi runtuhan tanah di tiga tapak perkhemahan di Jalan Batang Kali-Genting Highland, di sini, setakat pukul 1.30 petang tadi.
Pengarah Jabatan Bomba dan Penyelamat (JBPM) Selangor, Datuk Norazam Khamis berkata berkata, kedua-dua mangsa ke-22 dan 23 itu merupakan individu dewasa wanita dewasa dan kanak-kanak lelaki.
“Penemuan ini sekali gus menjadi jumlah keseluruhan mangsa ditemui adalah 23 orang dan 10 lagi masih dicari,” katanya. -KOSMO! ONLINE


[VIDEO] Tar K-9 paling terlatih cari mangsa tanah runtuh
Oleh FLORINA DERIS

17 Disember 2022, 2:19 pm
PETALING JAYA – Angkatan Pertahanan Awam (APM) menggunakan kepakaran daripada Unit Anjing Pengesan (K-9) bagi operasi mencari dan menyelamatkan mangsa tanah runtuh di Batang Kali.
APM menerusi satu hantarannya di Instagram berkata, pihaknya menggunakan kepakaran anjing pengesan dikenali sebagai anjing Tar yang berasal dari Holland bagi operasi mencari dan menyelamat mangsa menggunakan khidmat anjing pengesan (K-9).
“Operasi tanah runtuh kami menggunakan khidmat kepakaran daripada anjing pengesan (K-9) APM bagi menjalankan operasi mencari dan menyelamat mangsa.
“Anjing pengesan adalah amat penting dan sangat-sangat membantu dan berguna dalam operasi pencarian dan menyelamat mangsa tanah runtuh di Batang Kali,” jelasnya.
Tambahnya, anjing tersebut telah diiktiraf dan diluluskan untuk membantu menjalankan operasi mencari dan menyelamat.
Selain itu, ia turut dilatih oleh International Rescue Organization (IRO) secara khusus sekali gus menjadikan ia sebagai pilihan tepat untuk membantu mencari mangsa di tanah runtuh.

Kosmo! difahamkan terdapat tujuh ekor anjing pengesan pelbagai agensi menyelamat digunakan untuk membantu mencari mangsa tanah runtuh.- KOSMO! ONLINE

View this post on Instagram

A post shared by Angkatan Pertahanan Awam (@mcdf.my)


Tanah runtuh: Identiti 21 mangsa maut belum dikenal pasti
Oleh AZMI NORDIN

17 Disember 2022, 1:39 pm
HULU SELANGOR –  Identiti kesemua 21 mangsa maut yang ditemui dalam tragedi runtuhan di tiga tapak di Jalan Batang Kali-Genting Highland, di sini, masih belum dapat dikenal pasti.
Ketua Polis Daerah, Superintenden Suffian Abdullah berkata, kesemua mereka yang ditemui tidak berjaya menemui dokumen pengenalan diri.
“Seramai 21 mangsa (terkorban) yang kita jumpa itu semuanya tiada dokumen.
“Sekarang mereka Hospital Sungai Buloh dan sedang mencari waris mangsa yang hilang untuk membuat pengecaman,”katanya kepada pemberita di sini.
Menurut beliau, baki angka mangsa setakat ini masih kekal 12 orang sejak operasi SAR dijalankan sejak pukul 8.30 pagi tadi.. – KOSMO! ONLINE.


Remaja hilang, lari masuk hutan dijumpai selamat
Oleh ROSMIZAN RESDI

17 Disember 2022, 1:25 pm
KUALA KRAI – Seorang remaja ditemui dalam keadaan selamat hari ini selepas empat hari hilang apabila melarikan diri ke dalam hutan di Kampung Temalir di sini.
Ketua Balai Bomba dan Penyelamat (BBP) Kuala Krai, Penolong Penguasa Bomba Nik Ahmad Afsham Nik Pa berkata, mangsa, Norhisham Saifudin,18, dijumpai kira-kira pukul 10 pagi tadi pada jarak 200 meter dari lokasi dia dilaporkan hilang.
Menurutnya, remaja berkenaan ditemui dalam keadaan lemah dan tidak bermaya.
“Seramai tujuh anggota termasuk pegawai BBP Kuala Krai bersama sebuah jentera dan sebuah trak pikap terlibat dalam operasi mencari dan menyelamat (SAR) yang bermula sejak Rabu lalu.
“Operasi SAR berkenaan turut dijalankan bersama pihak Polis Diraja Malaysia (PDRM) selain dibantu oleh unit anjing pengesan (K9) Jabatan Bomba dan Penyelamat Malaysia,” katanya ketika dihubungi hari ini.
Kosmo! Online sebelum ini melaporkan, seorang remaja yang dipercayai berada dalam keadaan berhalusinasi hilang semasa keluar ke sebuah kedai bersama rakannya di Kampung Temalir di sini petang, Selasa lalu.

Norhisham dipercayai melarikan diri masuk ke kawasan hutan selepas melihat sebuah kereta yang dipandu bapa saudaranya di kedai tersebut kira-kira pukul 4.30 petang.
Ibu saudaranya, Mas Anizan Mat Ghani, 29, berkata, Norhisham mengalami halusinasi sehingga meracau-racau semasa dia bercuti di Kuala Lumpur selama tiga hari sebelum suaminya membawa remaja tersebut pulang ke kampung pada Khamis minggu lalu. – KOSMO! ONLINE


Cikgu Zack tak kekok bertemu Nuha, Naufal
Oleh NUR AL-FAIRUZA SYARFA NOR SAIDI

17 Disember 2022, 2:15 pm
PETALING JAYA – Pertemuan tenang empat mata antara Cikgu Zack dengan pasangan duet viral, Nuha Bahrin dan Naufal Azrin membuktikan tiada perasaan dendam atau amarah antara mereka.
Sebelum ini, pempengaruh itu pernah menegur kesalahan penggunaan perkataan ‘denyut’ dalam lirik lagu Casablanca nyanyian Nuha dan Naufal yang dikatakan tidak sesuai untuk merujuk pergerakan naik turun organ seperti jantung.
Peluang bertemu dengan duo itu pada sidang media Gempak Most Wanted Awards 2022 baru-baru ini, Cikgu Zack atau nama lengkapnya Saliza Ibrahim mengakui berasa tenang kerana tidak menyimpan apa-apa perasaan berkenaan isu tersebut.
“Saya hanya orang tengah kerana kami dari bidang yang berbeza cuma tujuan sama iaitu berkarya menerusi pekerjaan masing-masing.
“Jumpa tadi pun saya terus bertanya khabar mereka. Dalam hidup ini kalau ambil negatif maka keseluruhannya akan jadi buruk sehingga memberi kesan tidak boleh tidur lena,” ujarnya.
Bahkan, pertemuan tersebut mencetuskan idea untuk Cikgu Zack mencipta lagu buat Nuha dan Naufal.

“Saya ada buat puisi juga dan mana tahu boleh hasilkan lagu untuk mereka tetapi jangan masukkan saya sekali sebab takut hujan lebat,” selorohnya.
Sementara itu, Nuha dan Naufal juga tidak mengambil serius perihal ditegur Cikgu Zack kerana mereka sangat profesional dalam mengendalikan isu berkenaan.
Bahkan mereka terbuka dengan idea bekerjasama dengan guru Bahasa Melayu itu suatu hari nanti.
“Saya dan Naufal tiada apa-apa perasaan negatif. Kami pun belajar daripada cikgu.
“Sudah semestinya satu idea yang bagus untuk berkolaborasi. Mana tahu kami boleh melakukan bersama-sama kelak,” kata Nuha.
Beberapa bulan lalu, Cikgu Zack pernah tular gara-gara menegur penggunaan perkataan denyut dalam lirik lagu Casablanca yang dilihat tidak sesuai digunakan.
Dia menganggap istilah yang lebih tepat bagi menggambarkan debaran jantung adalah degup.
Penggunaan denyut dalam lagu duet Nuha Bahrin dan Naufal Azrin disifatkan sebagai tidak mengikut hukum tatabahasa.
Isu tersebut menjadi perhatian setelah lagu Casablanca tular dalam sosial media sehingga ke negara seberang. – KOSMO! ONLINE


Tanah runtuh: TUDM sedia kerah anggota, aset bantu SAR
Oleh JAMLIAH ABDULLAH

17 Disember 2022, 1:49 pm
ALOR SETAR – Tentera Udara Diraja Malaysia (TUDM) bersedia untuk mengerah anggota bersama aset bagi menyertai operasi mencari dan menyelamat (SAR) baki mangsa di lokasi tanah runtuh di Jalan Genting – Batang Kali di Hulu Selangor, Selangor.
Panglima Tentera Udara, Tan Sri Mohd. Asghar Khan Goriman Khan berkata, anggotanya bersiap sedia untuk operasi SAR itu bersama agensi terlibat di tempat kejadian.
“Operasi (SAR) di Batang Kali ini diambil alih Jabatan Bomba dan Penyelamat serta agensi lain, jadi untuk pihak TUDM kita sentiasa bersedia sekiranya diperlukan.
“Daripada TUDM misalnya, bantuan daripada segi aset sekiranya ada keperluan untuk mengeluarkan (mangsa) dalam keadaan susah kita sudah bersedia. TUDM ada aset atau peralatan yang boleh digunakan untuk membantu. Begitu juga daripada segi anggota,” katanya.
Beliau berkata demikian ketika diminta untuk mengulas tragedi tanah runtuh di lokasi perkhemahan itu yang sehingga kini meragut nyawa 21 mangsa sementara operasi SAR masih dijalankan bagi mengesan 12 lagi yang dikhuatiri tertimbus di kawasan itu.
Terdahulu beliau hadir Majlis Perbarisan Penyampaian Sayap Penerbangan Kursus Asas Penerbangan Siri 83/21 dan Kursus Penerbangan Helikopter 63/21 di Kolej Tentera Udara (KTU) di sini hari ini.

Dalam majlis itu, seramai 30 pelatih menerima sayap penerbangan masing-masing termasuk lima daripada mereka dianugerahkan sebagai Pelatih Terbaik bagi Piala Panglima Tentera Udara.
Dalam pada itu, kata Mohd Asghar Khan, ketika ini anggota TUDM dan aset pasukan itu siap siaga untuk operasi banjir di seluruh negara sepanjang musim tengkujuh ini. – KOSMO! ONLINE


Tanah runtuh : SAR berlarutan hari ketujuh jika gagal temui baki mangsa
Oleh AZMI NORDIN

17 Disember 2022, 1:44 pm
HULU SELANGOR- Operasi mencari dan menyelamat (SAR) dijangka akan diteruskan sehingga hari ketujuh sekiranya anggota penyelamat masih gagal menemukan baki 12 mangsa tragedi tapak perkhemahan di Jalan Batang Kali-Genting Highlands, di sini.
Menurut Pengarah Jabatan Bomba dan Penyelamat (JBPM) Selangor, Datuk Norazam Khamis, pihaknya akan berbincang dengan pihak polis untuk menyambung misi pencarian tersebut.
“Kita teruskan misi SAR selama 24 jam, namun akan ditangguhkan jika hujan lebat dan berlaku pergerakan tanah sehingga hari ketujuh.
“Tetapi berdasarkan pengalaman kejadian runtuhan kuari di Perak, beberapa bulan baru jumpa mangsa. Namun kita sedaya upaya jejaki mangsa sehingga ditemukan,” katanya ketika ditemui pemberita di sini hari ini.
Menurut beliau, pencarian kini meliputi seluruh kawasan perkhemahan dan penemuan barang berkelah milik mangsa adalah keberadaan mangsa di dalam tanah itu.
“Rata-rata mangsa ditemui di dalam khemah ketika sedang tidur, jadi penemuan khemah adalah petunjuk mangsa akan ada di sekitar itu,” katanya. -KOSMO! ONLINE.


Tanah runtuh: ‘Waris masih lagi berharap’- sukarelawan Tzu Chi
Oleh TUAN NURHIDAYAH TUAN AB.GHANI

17 Disember 2022, 2:19 pm
SUNGAI BULOH – Pertubuhan Yayasan Buddha Tzu Chi dilihat setia memberi sokongan moral kepada keluarga mangsa tanah runtuh sejak dari awal kejadian semalam.
Sukarelawan Yayasan Buddha Tzu Chi, Tan Chee Wei berkata, waris masih lagi berharap meskipun jumlah mangsa terlibat telah dimaklumkan.
“Ada waris yang sudah berikan DNA tetapi keputusan masih belum dikeluarkan oleh pihak hospital.
“Barisan sukarelawan kami akan sentiasa berada di samping waris sehingga segala proses selesai,” ujarnya.
Pertubuhan itu sebelum ini difahamkan telah menghantar sukarelawan mereka ke lokasi kejadian namun, tidak dibenarkan masuk oleh pihak berkuasa.
“Kami kemudiannya ke Balai Polis Ulu Yam dan sediakan sukarelawan di sana.

“Selain di sini (Hospital Sungai Buloh), sukarelawan kami turut bersedia di Hospital Kuala Kubu Bharu dan Hospital Selayang,” katanya.
Terdahulu, sebanyak 21 mayat telah dihantarkan ke Hospital Sungai Buloh untuk bedah siasat, lima daripada jumlah tersebut difahamkan tiba di pekarangan Jabatan Forensik sekitar pukul 5 pagi tadi. -KOSMO! ONLINE.


Tanah runtuh : tapak perkhemahan ibarat ‘roti direndam air’
Oleh AZMI NORDIN

17 Disember 2022, 1:30 pm
HULU SELANGOR- Operasi mencari dan menyelamat (SAR) dilakukan pada hari ini dilaksanakan secara berhati-hati ekoran masih wujud aliran air bawah tanah tapak perkemahan di Jalan Batang Kali-Genting Highland, di sini.
Lokasi mengesan baki 12 mangsa diibarat ‘roti direndam dalam air’ menjadikan usaha membuatkan kesemua anggota yang terlibat perlu berhati-hati dalam misi pencarian.
Pengarah Jabatan Bomba dan Penyelamat Selangor, Datuk Norazam Khamis berkata, pasukan SAR terpaksa menghentikan misi serta-merta sekiranya hujan demi keselamatan pelbagai pihak.
Jelasnya, sehingga kini tiada berlaku pergerakan dan pemantauan sentiasa dilakukan membabitkan Jabatan Mineral dan Galian (JMG) bagi memastikan keadaan itu tidak berlaku.
“Kita berhati-hati kerana aliran air menyebabkan kerja (SAR) terganggu dan tanah berselut dan aliran air masih berlaku.
“Kita berdepan cabaran untuk jejaki kedudukan sebenar mangsa, jadi kita buat anggaran ikut kedudukan perkhemahan dan pertemuan mangsa lain sebelum ini,” katanya ketika ditemui pemberita.

Dalam pada itu, Norazam memaklumkan, misi SAR hari kedua diteruskan dengan melakukan pencarian membabitkan sektor B dan C yang merangkumi kawasan tanah perkhemahan.
Sehubungan itu, menurut Norazam, proses menjejaki baki 12 mangsa telah melibatkan kerjasama 135 petugas pelbagai agensi dan dibantu tujuh anjing pengesan serta jentera.
“Kita gunakan dua unit jentolak ekoran ketebalan tanah antara 10 hingga 15 kaki persegi, diikuti anjing pengesan membantu pencarian mangsa sama ada dalam air atau tanah,” katanya.-KOSMO! ONLINE.


ICFL anjur kejohanan akar umbi Supajaguh 2023
Oleh MUHAMMAD ZUHAILY BADLISHAH

18 Disember 2022, 10:07 pm
KUALA LUMPUR – Inter Club Football League (ICFL) bakal menganjurkan Kejohanan Supajaguh 2023 bawah 10 tahun (B10) dan B12 pada 4 serta 5 Mac tahun depan bagi mencungkil bakat pemain remaja di peringkat akar umbi.
Kejohanan yang akan berlangsung di Tigre Arena Sungai Buloh itu terbuka kepada semua kelab dan persatuan dari seluruh negara dengan penyertaan terhad kepada 32 pasukan bagi setiap kategori.
Presiden ICFL, Datuk Kamil Mokhtar berkata, kejohanan kali ini menampilkan kelainan tersendiri kerana terdapat kategori Looser Pool bagi memberi lebih permainan kepada pasukan yang kalah awal.
Katanya, setiap pasukan B10 dan B12 akan dibahagikan kepada lapan kumpulan dalam format liga sepusingan sebelum juara dan naib juara layak ke peringkat seterusnya, manakala yang akan ke Looser Pool.
“Banyak kelab dan persatuan yang mencari kejohanan di peringkat bawah umur. ICFL selaku badan yang aktif menganjurkan kejohanan bola sepak di peringkat akar umbi khususnya di Lembah Klang terpanggil untuk menjayakannya.
“Bagi memeriahkan lagi penganjuran, kita buka kejohanan ini kepada semua pasukan seluruh negara. Sambutan dan maklum balas setakat ini amat baik serta sudah ada beberapa pasukan yang mengesahkan penyertaan,” katanya.

KEJOHANAN Supajaguh 2023 akan berlangsung di Tigre Arena Sungai Buloh itu dengan penyertaan terhad kepada 32 pasukan bagi kategori B10 dan B12 bermula 4 Mac tahun depan.
Kejohanan Supajaguh 2023 dianjurkan dengan kerjasama 9 Teraju Malaysia dan Tigre Arena yang mempunyai fasiliti lengkap untuk sukan bola sepak di Malaysia.
Yuran penyertaan ialah RM1,200 bagi kedua-dua kategori tetapi mana-mana pasukan yang membuat pendaftaran awal atau ‘Early Bird’ sebelum 30 Januari 2023 hanya perlu membayar RM800.
“Setiap pasukan dibenarkan untuk mendaftarkan seramai 12 pemain serta tiga pegawai pasukan, bagi kategori B10 format tujuh sebelah akan digunakan, manakala B12 adalah sembilan sebelah,” kata Kamil.
Tambahnya, Kejohanan Supajaguh 2023 itu juga dianjurkan bersempena dengan penganjuran Piala ICFL B17 Peringkat Asean yang akan berlangsung pada Mei tahun hadapan dan Piala Super ICFL pada September 2023. – KOSMO! ONLINE


Fakhrul raja pecut Grand Final IPT 2022
Oleh MUHAMMAD ZUHAILY BADLISHAH

18 Disember 2022, 10:51 pm
KUALA LUMPUR – Gelaran raja pecut Kejohanan Olahraga Grand Final Institusi Pengajian Tinggi (IPT) 2022 menjadi milik pelari Universiti Tenaga Nasional (Uniten), Muhammad Fakhrul Abdul Aziz.
Lebih manis, Fakhrul mencetak masa 10.795 saat (s), hanya 0.005s menerusi penentuan photo finish ke atas pelari pecut kebangsaan, Jonathan Nyepa yang mewakili Universiti Putra Malaysia (UPM).
Pingat gangsa acara yang berlangsung di Stadium Mini Majlis Sukan Negara (MSN), Bukit Jalil itu menjadi milik seorang lagi atlet kebangsaan dari UPM, Muhammad Zulfiqar Ismail dengan masa 10.81s.
FAKHRUL (kiri) mencipta kejutan menewaskan dua pelari kebangsaan untuk muncul raja pecut Kejohanan Olahraga Grand Final IPT 2022.
Mengulas lanjut, Fakhrul menjelaskan pengorbanannya untuk kembali ke trek olahraga selepas dua tahun meninggalkan lapangan itu disebabkan Covid-19 sememangnya berbaloi.
Ia sekali gus membakar semangatnya untuk cuba melayakkan diri dalam kategori A ke Sukan SEA 2023 di Phnom Penh, Kemboja pada Mei tahun depan.
“Permulaan tadi saya bermula agak lambat, namun saya bangkit perlahan lahan dan dapat dapat kejar mereka di meter terakhir untuk memenangi perlawanan menerusi photo finish.

“Alhamdulillah dan terima kasih kepada semua pihak yang sentiasa menyokong saya. Saya sangat gembira kerana berjaya lepas sasaran yang diletakkan,” katanya selepas tamat perlumbaan tersebut.
AISHAH (kiri) menjerit kegembiraan selepas melintasi garisan penamat sebagai juara 100m wanita di Stadium Mini MSN hari ini.
Gelaran ratu pecut pula menjadi milik atlet Universiti Malaysia Sabah (UMS), Nur Aishah Rofina Aling yang menewaskan pelari sensasi kebangsaan, Zaidatul Husniah Zulkifli mewakili UPM.
Aishah mencatatkan 12.01s mengatasi Husniah (12.07s) dan seorang lagi wakil UPM, Nor Sarah Adi di tempat ketiga dengan masa 12.27s.
“Saya tak sangka dapat raih emas sebab datang sini untuk buat rekod peribadi sahaja. Boleh katakan ini penamat terindah buat saya tahun ini,” jelasnya. – KOSMO! ONLINE


Banjir: Mangsa di Terengganu melonjak 5,494 orang
Oleh MOHD AZLI ADLAN

18 Disember 2022, 11:05 pm
KUALA TERENGGANU – Mangsa banjir Terengganu meningkat mendadak kepada 5,494 mangsa daripada 1,627 keluarga di tujuh daerah di negeri ini.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, setakat ini, 103 pusat pemindahan banjir telah dibuka dan hanya daerah Kuala Nerus masih terselamat daripada banjir.
“Hulu Terengganu paling teruk terjejas dengan 2,207 mangsa daripada 732 keluarga telah berada di 34 PPS.
“Sebanyak 40 PPS pula telah dibuka di Besut melibatkan 1,712 daripada 461 keluarga,” katanya di sini hari ini.
Jurucakap Sekretariat JPBN Terengganu berkata, seramai 725 mangsa daripada 227 keluarga pula telah berada di 11 PPS di Setiu.
Tambah beliau, Kemaman pula telah membuka tujuh PPS yang kini menempatkan 598 mangsa daripada 146 keluarga.

“Seramai 196 mangsa daripada 46 keluarga pula berada di sembilan PPS di Dungun manakala hanya sebuah PPS dibuka di Marang dengan 43 mangsa daripada 12 keluarga ditempatkan.
“Kuala Terengganu pula masih mempunyai 13 mangsa daripada tiga keluarga yang berada di PPS sekolah Kebangsaan Atas Tol,” katanya. – KOSMO! ONLINE


Banjir: Mangsa di Kelantan meningkat kepada 5,233 orang
Oleh MUHAMMAD AYMAN GHAFFA

18 Disember 2022, 10:25 pm
KOTA BHARU – Jumlah mangsa banjir di Kelantan meningkat kepada 5,233 orang melibatkan 1,559 buah keluarga setakat pukul 8 malam tadi.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, sebanyak 52 pusat pemindahan sementara (PPS) dibuka di lapan daerah.
Menurutnya, Bachok dan Kota Bharu merupakan daerah terbaharu yang terjejas banjir selepas Pasir Mas, Tanah Merah, Jeli, Kuala Krai, Pasir Puteh dan Machang.
“Sebuah PPS dibuka di Bachok iaitu Sekolah Menengah Kebangsaan (SMK) Jelawat. Empat PPS di Kota Bharu pula dibuka di SMK Melor, SMK Salor, Sekolah Kebangsaan Tiong dan Angkatan Belia Islam Malaysia,” katanya ketika dihubungi Kosmo! sebentar tadi.
Mohd. Hanif memberitahu, paras air di Sungai Kelantan di Tangga Krai menunjukkankan bacaan amaran manakala di Tambatan Diraja, Kota Bharu masih berada pada paras normal.
Katanya, air Sungai Golok di Rantau Panjang Kuala Jambu dan Jenob ketika ini berada pada paras bahaya. – KOSMO! ONLINE


Tanah runtuh: 11 anjing K9 ‘hero’ jejak mangsa maut
Oleh NURUL IZZATI ZAINI

18 Disember 2022, 8:55 pm
HULU SELANGOR – Sebanyak 11 ekor anjing unit pengesan (K9) berjaya menjejaki enam mangsa maut dalam tragedi tanah runtuh, di Father Organic Farm, Jalan Batang Kali-Hulu Selangor sejak Jumaat lalu.
Pengarah Jabatan Bomba dan Penyelamat Selangor, Datuk Norazam Khamis berkata, seramai 6 mangsa keseluruhannya berjaya dikesan oleh Unit K9 iaitu pada hari pertama dan kedua.
“Anjing-anjing ini sememangnya pakar dan terlatih, bukan setakat boleh menjejaki mangsa yang berada di kedalaman 10 hingga 15 kaki dalam tanah, malah boleh turut mengesan mangsa lemas dalam air.
“Seperti Denti dan Grouse, mereka telah berkhidmat selama enam tahun, dan pernah melakukan operasi mangsa lemas dan mangsa yang hilang,” katanya kepada pemberita.
Tambahnya, dengan bantuan anjing-anjing pengesan, anggota penyelamat dapat melakukan penggalian dengan segera apabila terdapat tindak balas daripada Unit K9 ini.
Di dalam operasi SAR ini, 11 anjing yang terlibat adalah milik Jabatan Bomba dan Penyelamat (6), Polis Diraja Malaysia (4) dan seekor dari Angkatan Tentera Malaysia.

Sementara itu, Norazam berkata Unit K9 akan direhatkan setiap 30 minit bagi memastikan pengesanan dilakukan secara efektif serta bergilir melakukan operasi setiap 12 jam.
“Selain itu, setiap anjing Unit K9 mempunyai pengkhususan tersendiri. Mereka mempunyai disiplin yang berbeza-beza seperti mengesan mayat, kebakaran, menjejak mangsa hilang, atau mangsa hidup,” katanya. – KOSMO! ONLINE


Tanah runtuh: 3 mayat terakhir selesai dituntut keluarga
Oleh HARRITH HISHAM

18 Disember 2022, 9:45 pm
SUNGAI BULOH – Baki tiga mayat terakhir daripada 24 mangsa maut tragedi tanah runtuh Batang kali telah dibawa keluar meninggalkan pekarangan Hospital Sungai Buloh, di sini sebentar tadi.
Dua van jenazah Xiao En yang membawa tiga mayat itu dilihat beredar pada pukul 9 malam menuju ke lokasi pengebumian.
Difahamkan, kesemua 24 mayat kini sudah selesai dituntut oleh waris keluarga selepas melalui proses bedah siasat dan pengecaman.
Terdahulu, Kosmo! melaporkan seramai 94 mangsa terlibat dalam insiden tanah runtuh di Father’s Organic Farm, Batang Kali, Jumaat lalu.
Daripada jumlah itu, seramai 24 orang maut dengan sembilan mangsa belum ditemui manakala baki yang lain terselamat. – KOSMO! ONLINE


Lelaki maut pecah masuk rumah sendiri
Oleh KOSMO!

18 Disember 2022, 9:30 pm
MOSCOW – Seorang lelaki di Moscow, Russia maut selepas cuba memecah masuk ke dalam apartmennya sendiri kerana tertinggal kunci, lapor akhbar Daily Star semalam.
Lelaki berusia 49 tahun yang identitinya tidak didedahkan itu tertinggal kunci rumah di dalam apartmennya, lapor media tempatan.
Akhbar MK melaporkan kejadian itu berlaku pada Khamis lalu selepas lelaki itu pulang daripada membawa anjingnya bersiar-siar.
Apabila sampai di pintu masuk apartmennya, lelaki itu menyedari dia terlupa kunci. Dia meminta kebenaran jiran untuk memanjat balkoni tingkat empat mereka untuk ke flatnya di bawah.
Akhbar itu melaporkan bahawa mangsa kemudian menghubungi rakan dan memintanya membawakan kabel kereta.
Dia kemudian mengikat tali itu di pinggangnya dan memanjat balkoni, manakala jirannya memegang hujung satu lagi. Ketika cuba memanjat, lelaki itu didakwa tercekik oleh ikatan tali tersebut.

Dia terjatuh namun tergantung di paras tingkat tiga kerana tali itu tersangkut pada bingkai tingkap. Dia mengetuk tingkap di tingkat tiga itu beberapa kali namun tiada jawapan.
Saksi kemudian menghubungi anggota penyelamat, manakala dua lelaki berlari masuk ke dalam apartmen untuk membantu pemilik pangsapuri itu menahan mangsa yang tergantung sebelum penyelamat tiba.
Mangsa bagaimanapun secara tragis disahkan meninggal dunia di tempat kejadian oleh perkhidmatan kecemasan. – Agensi


Nani Sahirah pecah rekod Malaysia berusia 33 tahun
Oleh MUHAMMAD ZUHAILY BADLISHAH

18 Disember 2022, 9:50 pm
KUALA LUMPUR – Atlet Universiti Putra Malaysia (UPM), Nani Sahirah Maryata berada dalam kelas tersendiri apabila meleburkan rekod lontar peluru wanita kebangsaan yang sudah pun berusia 33 tahun.
Nani Sahirah, 21, mencipta sensasi itu apabila membuat lontaran sejauh 14.48 meter (m) untuk memadam catatan lama kebangsaan iaitu 14.41m yang dilakukan oleh Lee Chiew Har di Kuala Lumpur pada 1989.
Lontaran pada percubaan terakhir itu membolehkannya menggondol pingat emas Kejohanan Olahraga Grand Final Institusi Pengajian Tinggi (IPT) 2022 di Stadium Mini Majlis Sukan Negara (MSN), Bukit Jalil hari ini.
Pingat perak dan gangsa acara itu dimenangi dua lagi atlet UPM iaitu Nurul Ainin Syauqina M. Nor Azahar (12.21m) serta Queenie Ting (12.20m).
NANI SAHIRAH mendapat insentif berjumlah RM3,000 daripada KPT atas kejayaan memecahkan rekod kebangsaan.
Atlet dari Kuantan, Pahang itu langsung tidak menjangka mampu memecahkan rekod kebangsaan walaupun sudah menanam impian untuk melakukannya sejak tiga tahun lalu.
“Saya ada lihat rekod sebelum ini dan memang berhasrat untuk memecahkannya. Ambil masa dalam dua tiga tahun juga dan akhirnya saya dapat memecahkan rekod itu.

“Memang tidak percaya, masih seperti mimpi kerana saya tak pernah buat jarak 14m pun sebelum ini. Saya bersyukur dan berterima kasih kepada jurulatih, ibu bapa dan rakan yang sentiasa memberikan sokongan,” katanya.
Kejayaan memperbaharui rekod kebangsaan itu menyaksikan Nani Sahirah menerima durian runtuh apabila menerima insentif sebanyak RM3,000 daripada Kementerian Pengajian Tinggi.
QUEENIE (kiri) dan Nani Sahirah adalah dua atlet yang berjaya mencipta rekod baharu kebangsaan pada Kejohanan Olahraga Grand Final IPT 2022.
Menariknya, ia turut melayakkannya ke Sukan SEA Kemboja 2023 dalam kategori A kerana catatan itu telah mengatasi jarak 12.51m dilakukan atlet Thailand, Athima Saowaphaiboon yang meraih gangsa di Hanoi tahun ini.
Setakat ini, dua rekod Malaysia telah berjaya dipecahkan pada kejohanan itu selepas Queenie Ting mencipta catatan baharu kebangsaan dalam acara lempar cakera dengan jarak 52.77m.
Malah, sebanyak 14 rekod baharu kejohanan termasuk dua rekod kebangsaan itu juga berjaya dipahat selama tiga hari kejohanan tersebut. – KOSMO! ONLINE


Tanah runtuh: Hujan lebat, operasi kesan baki 9 mangsa ditangguhkan
Oleh NURUL IZZATI ZAINI

18 Disember 2022, 9:07 pm
HULU SELANGOR – Operasi mencari dan menyelamat (SAR) mangsa tanah runtuh di tapak perkhemahan Father Organic Farm Jalan Batang Kali-Genting Highlands ditangguhkan sejak pukul 8.15 malam tadi.
Pengarah Jabatan Bomba dan Penyelamat Selangor, Datuk Norazam Khamis berkata, jika cuaca mengizinkan operasi akan disambung semula, namun jika kekal berlarutan buruk, akan ditangguh ke esok pagi.
“Operasi ditangguhkan, sehingga hujan berhenti dan penilaian akan dibuat semula berdasarkan struktur kekuatan tanah.
“Kalau hujan masih tidak berhenti, operasi disambung esok pagi,” katanya, disini.
Sehingga kini, masih tiada perkembangan terkini penemuan mangsa, menjadikan mangsa maut kekal 24 orang, manakala 9 lagi masih belum ditemui. – KOSMO! ONLINE


Stokin RM2.40 PM jadi tumpuan
Oleh KOSMO!

18 Disember 2022, 9:51 pm
PETALING JAYA – Stokin yang dipakai Perdana Menteri, Datuk Seri Anwar Ibrahim ketika menghadap Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menarik perhatian orang ramai.
Gambar stokin Anwar mula menjadi bualan ramai di platform Twitter kerana dipercayai dari jenama biasa yang dijual dengan harga RM2.40 sahaja.
Tinjauan Kosmo! di media sosial mendapati rata-rata rakyat teruja kerana Ahli Parlimen Tambun itu tidak memilih untuk memakai pakaian berjenama mewah sahaja.
Malah, ada juga yang netizen yang mahu membeli stokin yang sama kerana mahu mengikut gaya Perdana Menteri.
“Stokin PM pakai itu stokin kedai Eco,” kata Syahrul.
“Okey, nak beli juga,” ujar Ernie.

“Baru nak beli stokin mahal, tak jadilah macam ini,” kata Haha.
“Lepas ini pergi Eco mesti stokin ini dah habis,” seloroh Teja. – KOSMO! ONLINE


Tanah runtuh: Operasi SAR buntu, masih tiada baki mangsa ditemui
Oleh NURUL IZZATI ZAINI

18 Disember 2022, 8:14 pm
HULU SELANGOR – Operasi mencari dan menyelamatkan (SAR) menemui jalan buntu apabila sembilan mangsa yang hilang dalam tragedi tanah runtuh di sebuah tapak perkhemahan, di Jalan Batang Kali- Genting Highlands masih gagal ditemukan.
Perkembangan tersebut disahkan oleh Ketua Polis Daerah Hulu Selangor Superintendan Suffian Abdullah, sekaligus menjadikan mangsa maut kekal 24 orang daripada keseluruhan mangsa yang terlibat iaitu 94 orang.
“Operasi yang giat dilakukan sejak 8 pagi sehingga 6.30 petang tadi, tidak dapat mengesan sebarang mangsa yang masih belum ditemui.
“Cumanya ada nombor kenderaan milik mangsa telah diambil dan akan disemak untuk mencari identiti mangsa,” katanya kepada pemberita.
Tambahnya lagi, sehingga kini pihaknya telah menyerahkan 21 orang mangsa hasil daripada pengecaman waris dan pengesanan cap jari.
Sementara itu, Pengarah Jabatan Bomba dan Penyelamat Selangor, Datuk Norazam Khamis berkata, usaha pencarian masih diteruskan walaupun dihentikan sementara pada pukul 4.30 petang tadi berikutan hujan lebat.

Beliau berkata, operasi malam ini akan diteruskan sehingga pukul 4 pagi dan akan bersambung semula pada pukul 8 pagi untuk memberi laluan kepada tenaga kerja berehat.
“Operasi kita bergantung pada cuaca dan keutamaan keselamatan para petugas.
Tahap risiko pergerakan tanah berdasarkan keadaan hujan yang turun serta tanah yang lembut menyukarkan pergerakan anggota penyelamat.
“Tetapi setakat pagi tadi, kita tidak mengesan pergerakan tanah yang berlaku, dan menyambung semula operasi di sektor yang telah ditetapkan,” katanya.
Tambahnya, hasil bantuan alat pengesan jenis ‘Ground Penegtrating Radae’ (GPR) yang disumbangkan oleh Jabatan Ukur dan Pemetaan Malaysia (Jupem) dan Agensi Pengurusan Bencana Negara (Nadma) telah membantu pihaknya untuk kecilkan skop pencarian.
Jelasnya, alat GPR itu telah beberapa kali mengesan tanda-tanda kemungkinan terdapat mangsa di dalam tanah.
“GPR telah kesan beberapa tanda-tanda kemungkinan kedudukan mangsa, namun apabila digali tidak menemui apa-apa.
“Walau bagaimanapun, GPR akan terus digunakan sehingga esok untuk mengenalpasti lain-lain lokasi di sektor A, B dan C, yang telah dikecilkan radius pencarian,” katanya.
Selain GPR, unit anjing pengesan (K9) dan lapan unit jentera pengorek, Eskavator, turut membantu usaha pencarian mangsa yang berkemungkinan terbenam tiga kaki di dalam tanah. – KOSMO! ONLINE


Tanah runtuh: ‘Saya sangat sedih kerana hilang satu keluarga’
Oleh HARRITH HISHAM

18 Disember 2022, 8:21 pm
SUNGAI BULOH – “Saya sangat-sangat sedih kerana hilang satu keluarga.”
Demikian luahan salah seorang waris mangsa tanah runtuh di Batang Kali, Hulu selangor apabila empat ahli keluarganya hilang sekelip mata dalam kejadian terbabit.
Mary Pion, 58, yang berasal dari Machap Melaka berkata, mangsa sekeluarga yang juga anak buahnya itu merupakan pasangan suami isteri termasuk dua orang anak.
“Mereka memang sukakan tapak perkhemahan dan kita tahu mereka pergi berkelah di (Father’s Organic Farm) dengan kawan-kawan.
“Tetapi keluarga kawan dia pun masih belum dijumpai dan mereka adalah kawan sekampung.
“Kita terima maklumat kejadian dari Facebook dan berita. Ketika itu, saya sangat-sangat sedih kerana hilang satu keluarga,” katanya ketika ditemui selepas membuat pengecaman mayat di Jabatan Forensik Hospital Sungai Buloh di sini hari ini.

Bagaimanapun, beliau berkata, tiga daripadanya kini sudah berada di hospital manakala seorang lagi iaitu anak perempuan mangsa yang berusia 6 tahun masih belum dijumpai.
“Kita amat bimbang dengan keadaan mereka (ketika berlaku kejadian tanah runtuh) dan kita harap jasad mangsa dalam keadaan baik,” ujarnya lagi.
Difahamkan, kesemua mayat itu dijangka dibawa keluar malam ini untuk proses pengebumian. – KOSMO! ONLINE


Justin Hoh juara perseorangan badminton
Oleh AZIZAN HASHIM

18 Disember 2022, 8:49 pm
IPOH – Pasangan Muhammad Haikal Nazri-Nur Izzuddin Rumsani muncul juara acara beregu lelaki Kejohanan Badminton Cabaran Antarabangsa Malaysia 2022 di Ipoh hari ini.
Mereka mengambil masa 32 minit untuk menyingkir Goh Boon Zhe-Goh Sze Fei 21-17, 21-16 dalam final di Arena Badminton Perak.
Turun selaku pilihan ke-lima kejohanan Izzuddin beraksi cemerlang untuk menumpaskan bekas rakan beregunya Sze Fei. Selaku juara, pasangan itu meraih RM8,887.50. Sementara Boon Zhe-Sze Fei menerima RM4,275.
Sementara itu, Justin Hoh muncul juara perseorangan lelaki selepas menundukkan Aidil Sholeh dalam pertarungan tiga set .
Tumpas set pertama 18-21, Justin, 18 bangkit dalam baki dua set untuk menafikan pemain pilihan ke-11 kejohanan itu dengan kejayaan 22-16, 21-17 dalam pertarungan sengit selama 74 minit.
Justin meraih RM8,475.50 manakala Aidil terpaksa berpuas hati dengan RM4,275

Manakala gelaran perseorangan wanita menjadi milik pemain Indonesia, Yulia Yosephine Susanto.
Pemain pilihan ke-8 itu, bagaimanapun menghadapi tentangan sengit daripada pemain dari Malaysia, K. Lakshanaa sebelum menang 21-16, 21-19 dalam masa 50 minit. Yulia meraih RM8,475.50 manakala Lakshanaa pulang dengan RM4,275.50
Pasangan pilihan utama dari Singapura Yuyie Jin-Crystal Wong Jia Ying menepati ramalan apabila mudah memenangi perlawanan dengan pasangan Thailand Ornnicha Jangsathapornparn-Atitaya Povanon 21-12, 21-15.
Gandingan Hoo Pang Ron-Teoh Mei Xing mincul juara berelu campuran selepas menundukkan Chen Tan Jie-Toh Ee Wei 28-21,21-15,21-19. – KOSMO! ONLINE


Tanah runtuh di Raub gemparkan penduduk
Oleh ABDUL RASHID ABDUL RAHMAN

18 Disember 2022, 8:26 pm
RAUB – Penduduk di sekitar bandar ini dikejutkan dengan kejadian tanah runtuh di sini.
Kejadian kira-kira pukul 2.45 petang itu menyaksikan runtuhan tanah beserta batu menutupi jalan sehingga ada batu yang terkena pada bahagian dinding belakang premis perniagaan.
KEADAAN runtuhan tanah di jalan belakang Bank Hong Leong Raub di Raub hari ini.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian itu bagaimanapun tidak melibatkan mangsa.
“Bomba yang tiba di lokasi kejadian kira-kira pukul 2.49 petang mendapati terdapat tanah runtuh dan terkena bahagian belakang bangunan kedai.
“Berdasarkan pemantauan bomba mendapati ketinggian tebing yang runtuh adalah kira-kira 15 meter,”katanya.
Menurutnya pihak bomba telah melakukan pemeriksaan dan pemantauan di lokasi bagi memastikan kawasan berkenaan selamat. – KOSMO! ONLINE


Pesara guru hilang duit pencen RM92,000 ditipu ‘pegawai Tabung Haji’
Oleh NORHAFIZAN ZULKIFLI

18 Disember 2022, 8:40 pm
KUANTAN – Malang tidak berbau buat seorang pesara guru wanita apabila kerugian sebanyak RM92,000 akibat terpedaya sindiket Macau Scam yang menyamar sebagai pegawai Tabung Haji.
Ketua Polis Pahang, Datuk Seri Ramli Mohamed Yoosuf berkata, Jabatan Siasatan Jenayah Komersil Pahang telah menerima laporan berkenaan penipuan tersebut yang berlaku pada Julai lalu.
Katanya, berdasarkan laporan mangsa telah menerima panggilan telefon daripada suspek yang mendakwa mangsa terlibat aktiviti pengubahan wang haram melibatkan dana Tabung Haji.
“Mangsa didakwa telah menerima wang dana Tabung Haji sebanyak RM 12,988 dan dikatakan telah terlibat dengan aktiviti pengubahan wang haram.
“Mangsa telah mengikut arahan suspek dengan memberi maklumat akaun miliknya dan turut membuka akaun bank bagi tujuan ‘Dana Ikat Jamin’ kerana terlalu takut,” katanya di sini hari ini.
Menurut Ramli mangsa hanya menyedari dia telah kerugian wang sebanyak RM92,000 pada awal Disember lalu selepas membuat semakan akaun bank miliknya.

Katanya, mangsa mendapati terdapat pengeluaran wang ke akaun pihak ketiga sehingga menyebabkan kerugian sebanyak RM 92,000 yang merupakan wang pencen mangsa.
Dalam pada itu, beliau menasihatkan orang ramai supaya tidak melayan panggilan daripada nombor atau pihak yang tidak dikenali selain tidak mudah takut atau cemas jika dimaklumkan bahawa terlibat dengan jenayah. – KOSMO! ONLINE


Netizen tidak percaya pengantin beza umur 22 tahun
Oleh KOSMO!

18 Disember 2022, 7:30 pm
JAKARTA – Sepasang pengantin di Indonesia tular di media sosial selepas pendedahan bahawa usia mereka berbeza sebanyak 22 tahun, lapor portal berita Wolipop.
Video itu dimuat naik dalam akaun TikTok @sitahusin24.
Pengantin perempuan yang bernama Sita itu berkongsi gambar dia dan pasangannya menunjukkan buku nikah mereka selepas majlis akad nikah selesai.
Dia dilihat memakai kebaya tudung berwarna putih, manakala suaminya memakai sut hitam.
Video itu mendapat perhatian netizen di ruangan komen.
“Pasangan yang tidak dijangka,” kata seorang netizen.

“Tuhan merahmati dunia…semoga menjadi pasangan yang ahli ibadah dan ahli bersyukur,” kata netizen lain.
Wolipop telah menghubungi Sita yang memuat naik video itu di TikTok.
Menerusi ruangan komen, Sita menjawab soalan netizen yang meragui lelaki dalam foto yang dimuat naik itu adalah suaminya.
Sita mengaku dia dan suami mempunyai perbezaan usia 22 tahun. – Agensi


Tanah runtuh: Anjing K-9 kepenatan cari mangsa
Oleh KOSMO!

18 Disember 2022, 8:06 pm
PETALING JAYA – Seekor anjing unit pengesan (K-9) yang turut terlibat dalam operasi mencari dan menyelamat (SAR) mangsa tanah runtuh di Batang Kali terpaksa direhatkan selepas kepenatan akibat kerja lebih masa.
Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata, anjing baka English springer spaniel yang diberi nama ‘Blake’ itu ‘kecundang’ setelah dua hari berturut-turut bekerja bertungkus lumus.
“Selepas dua hari bekerja lebih daripada masa yang ditetapkan, anjing pengesan itu kemungkinan perlukan rehat tetapi bukan cedera.
“Sebab itu, pada peringkat ini kita akan gerakkan secara bergilir-gilir bermula dengan tiga ekor dahulu, kemudian kita akan masukkan bakinya,” katanya dalam sidang akhbar hari ini.
Norazam berkata, setakat ini terdapat 11 ekor anjing pengesan diletakkan dalam keadaan siap siaga di lokasi kejadian untuk membantu operasi dengan enam daripadanya milik JBPM, empat (Polis Diraja Malaysia) dan seekor (Angkatan Tentera Malaysia).
Katanya, pihaknya mungkin akan meminta penambahan anjing pengesan sekiranya perlu.

Terdahulu, setakat ini 24 mangsa disahkan terkorban, manakala 61 orang selamat dan sembilan masih hilang daripada keseluruhan 94 orang yang terlibat dalam tragedi tanah runtuh di tapak perkhemahan Father’s Organic Farm, Gohtong Jaya, di Jalan Genting-Batang Kali. – KOSMO! ONLINE


Tanah runtuh: Dua runtuhan dalam 30 minit timbus tapak perkhemahan
Oleh EDDY AQMAL MOHAMED HAMIDI

18 Disember 2022, 7:35 pm
PUTRAJAYA – Pasukan Forensik dari Cawangan Kejuruteraan Cerun, Jabatan Kerja Raya (JKR) mengesahkan bahawa telah berlaku dua kegagalan cerun dalam sela masa 20 hingga 30 minit di tapak perkhemahan Father’s Organic Farm di Jalan Batang Kali-Genting Highland, Jumaat lalu.
JKR menerusi satu kenyataan berkata, menerusi pemeriksaan di lokasi kejadian mendapati dimensi kegagalan cerun dianggarkan setinggi 70 meter (m), selebar 120m dan sepanjang 330m dengan anggaran isipadu tanah runtuhan 450,000 meter padu.
“Berlaku dua kegagalan cerun di lokasi yang sama dengan sela masa 20 minit hingga 30 minit di antara keduanya dan kegagalan cerun yang pertama berkemungkinan besar berlaku di kawasan perkhemahan.
“Kegagalan tersebut telah mengakibatkan kawasan di kaki cerun jalan raya menjadi lemah, mengakibatkan berlakunya runtuhan susulan yang lebih besar,”kata kenyataan itu hari ini.
Menurut JKR, aliran air bawah tanah yang aktif turut dikesan di lokasi cerun runtuh terutamanya dalam kawasan tapak perkhemahan.
“Hasil pemeriksaan visual pada lokasi jalan dan cerus di seksyen berkenaan bagaimanapun mendapati longkang jalan sedia ada dalam keadaan bersih dan kering serta tidak tersumbat yang menunjukkan bahawa tiada masalah pada sistem perparitan jalan.

“Bahu Jalan B66 Seksyen 13.0 dari arah Goh Tong Jaya ke Batang Kali telah jatuh serta rosak akibat runtuhan cerun dan turut kelihatan ‘tension cracks’ secara memanjang pada lorong kiri laluan menghala ke Batang Kali kesan daripada runtuhan cerun.
Tambah kenyataan itu, berdasarkan penemuan tersebut, adalah dijangka bahawa ketepuan tanah dan tekanan air liang tanah yang tinggi akibat pengumpulan air bawah tanah pada bahagian bawah cerun di kawasan perkhemahan telah melemahkan kaki cerun jalan B66.
“Bagi mengelakkan berlakunya runtuhan susulan, JKR telah melaksanakan kerja-kerja pencegahan pembaikan jangka pendek iaitu menutup segera permukaan cerun yang terdedah dengan menggunakan ‘tarpaulin sheet’, serta membuat pengalihan air saliran di permukaan dan longkang sedia ada.
“Pada masa sama, pemantauan pergerakan tanah di tapak lokasi berkenaan juga dilakukan dengan pemasangan ’tilt sensor’,” katanya.
Mengulas lanjut, JKR memaklumkan bahawa tindakan siasatan tanah secara terperinci dijangka akan dilaksanakan di tapak berkenaan sejurus operasi mencari dan menyelamat mangsa ditamatkan.
Setakat pukul 6 petang tadi, jumlah mangsa yang maut kekal seramai 24 orang dengan sembilan mangsa masih belum ditemui daripada keseluruhan 94 mangsa yang terlibat. – KOSMO! ONLINE


Jordan haramkan TikTok
Oleh KOSMO!

18 Disember 2022, 8:30 pm
AMMAN – Jordan melaksanakan sekatan sementara’ terhadap platform media sosial TikTok, sehari selepas seorang pegawai polis terbunuh semasa bertempur dengan penunjuk perasaan yang membantah kenaikan mendadak harga bahan api, lapor saluran berita NBC News semalam.
Pemandu lori melancarkan mogok minggu lalu untuk membantah harga minyak diesel yang tinggi di Jordan. Mogok dan protes itu merebak ke sebilangan bandar di seluruh negara.
Pertempuran meletus di beberapa buah bandar pada Khamis lalu, dengan polis menggunakan gas pemedih mata untuk menyuraikan penunjuk perasaan.
Video mogok dan protes bahan api itu membanjiri TikTok. Susulan perkembangan tersebut, Direktorat Keselamatan Awam Jordan menyatakan, pihaknya menyekat aplikasi video pendek  popular itu dengan alasan penyalahgunaan dan gagal menangani penerbitan bersifat menghasut keganasan dan kekacauan.
Perkhidmatan Internet juga terganggu di bandar Maan, tempat pegawai polis itu dibunuh dan di Karak. Kedua-dua bandar itu menyaksikan bantahan terhadap kenaikan harga bahan api.
Protes itu reda kelmarin tetapi masih diteruskan.

Sementara itu, pemerintah Jordan, Raja Abdullah II berikrar untuk ‘menangani penjenayah secara tegas’.
“Kami tidak akan bertolak ansur dengan keganasan terhadap anggota keselamatan kami  yang bekerja siang dan malam untuk melindungi Jordan dan penduduknya,” kata Baginda dalam satu kenyataan yang dikeluarkan oleh Mahkamah Diraja.
Pihak berkuasa tidak menyatakan berapa lama sekatan TikTok akan dilaksanakan. – Agensi


Risiko banjir kilat di 8 negeri dalam tempoh 24 jam
Oleh HARRITH HISHAM

18 Disember 2022, 8:32 pm
PETALING JAYA – Penduduk di utara, selatan dan Pantai Barat Semenanjung dinasihatkan terus berwaspada susulan notis kesiapsiagaan kemungkinan banjir kilat melibatkan lapan negeri dalam tempoh 24 jam hari ini.
Menurut Jabatan Pengairan dan Saliran (JPS), di Perak membabitkan Bagan Datuk, Batang Padang (Sungkai), Hilir Perak, Kampar, Kerian (Gunong Semanggol, Bagan Serai, Beriah, Pulau Kerengga, Jerung), Larut, Matang dan Selama (Bukit Gantang, Sungai Limau, Pengkalan Aor, Jebong, Asam Kumbang).
Bagi Johor pula melibatkan Pontian (Ayer Masin, Rimba Terjun, Jeram Batu, Pontian, Ayer Baloi, Api-Api, Benut, Sungai Pinggan), Sedili Besar serta Kota Tinggi, Johor Bahru, Batu Pahat, Tangkak, dan Muar (Ayer Baloi, Sri Menanti).
Selain itu, kawasan terlibat di Melaka ialah Jasin dan Melaka Tengah melibatkan kawasan Sungai Rambai, Ayer Panas, Umbai, Telok Mas, Alai, Padang Temu, Ujong Pasir, Bukit Lintang, Padang Semabok, Duyong, Semabok, Bukit Piatu, Ayer Molek, Bukit Katil dan Bukit Baru.
Keadaan sama turut diramal berlaku di Kedah iaitu Kulim (Bandar Kulim, Bandar Padang Serai) dan Kuala Muda (Bandar Sungai Petani).
Dalam pada itu, dua daerah turut dijangka terkesan di Pulau Pinang meliputi Seberang Perai Selatan (Nibong Tebal, Mukim 7, Mukim 11, Mukim 1) dan Seberang Perai Tengah (Mukim 11, Bukit Mertajam, Mukim 7, Mukim 8).

Sementara itu, Selangor pula membabitkan Bandar Kundang di Gombak, Ulu Bernam di Hulu Selangor, Klang, Kuala Langat (Kelanang, Tanjong Duabelas, Pekan Jenjarom), Pekan Bestari Jaya di Kuala Selangor, Petaling, Shah Alam, Sepang dan Dengkil.
Bagi Negeri Sembilan, amaran itu hanya tertumpu di Port Dickson (Si Rusa, Jimah serta kawasan sekitarnya) manakala di Kuala Lumpur melibatkan kawasan di Petaling, Kuala Lumpur. – KOSMO! ONLINE


11 warga asing ditahan di perairan Pulau Pinang
Oleh SAFINA RAMLI

18 Disember 2022, 5:40 pm
GEORGE TOWN – Maritim Malaysia (APMM) menahan 11 pendatang asing tanpa izin (PATI) dalam dua operasi berasingan di perairan Pulau Pinang, Jumaat lalu.
Pengarah Maritim negeri, Kepten Maritim Abd Razak Mohamed berkata, kapal ronda Maritim Malaysia telah menahan sebuah bot nelayan tempatan kelas C di kedudukan 131 kilometer barat Pulau Kendi kira-kira pukul 1.50 tengah hari.
“Hasil pemeriksaan mendapati bot nelayan tempatan yang berpangkalan di Hutan Melintang, Perak dikendalikan oleh enam orang PATI warga Myanmar.
“Kesemua mereka berusia antara 35 hingga 50 tahun itu didapati tiada sebarang dokumen pengenalan diri serta permit bekerja ketika pemeriksaan dilakukan,” katanya dalam kenyataan di sini hari ini.
Dalam pada itu, pada hari yang sama, Maritim Malaysia Pulau Pinang menahan sebuah lagi bot nelayan asing dari Indonesia di kedudukan 35 kilometer Barat Daya Pulau Kendi, kira-kira pukul 7.20 petang ketika melaksanakan rondaan Op Tanjung.
“Hasil pemeriksaan ke atas bot nelayan asing Indonesia terbabit mendapati, bot yang berpangkalan di Tanjung Balai, Indonesia itu dikendalikan lima kru warga negara berumur lingkungan 13 hingga 30 tahun.

“Kesemua mereka juga gagal mengemukakan dokumen pengenalan diri dan permit menangkap ikan di perairan Malaysia,” katanya.
Beliau berkata, kesemua mereka disyaki telah melakukan kesalahan di bawah Akta Perikanan 1985 dan Akta Imigresen 1959/63 iaitu tiada permit menggajikan warga asing daripada Ketua Pengarah Perikanan Malaysia serta tidak memiliki sebarang dokumen perjalanan diri yang sah.
Tambahnya, kedua-dua bot serta kesemua kru ditahan termasuk hasil laut dibawa di Jeti Limbongan Batu Maung untuk diserahkan kepada Pegawai Penyiasat Maritim Malaysia untuk siasatan lanjut.
“Sebarang aduan salah laku jenayah maritim atau sebarang kecemasan di laut segera hubungi talian hotline Pusat Operasi Maritim Negeri Pulau Pinang di talian (04-2626146) atau talian kecemasan MERS 999,” jelasnya. – KOSMO! ONLINE


Pembinaan jalan lencongan sementara Felda Kepis-Senaling bermula esok
Oleh NOR AINNA HAMZAH

18 Disember 2022, 7:24 pm
KUALA PILAH – Penduduk di Felda Kepis serta berdekatan boleh menggunakan kemudahan jalan raya melalui jalan lencongan sementara menggunakan turapan batu kerikil di laluan yang terjejas akibat tanah runtuh di Jalan Felda Kepis, di sini.
Menteri Kerja Raya, Datuk Seri Alexander Nanta Linggi menerusi satu kiriman di Facebook berkata, kerja-kerja pembinaan jalan lencongan sementara itu akan bermula esok.
Malah menurut beliau, kerja-kerja mengukur dan penyiasatan tapak akan dilaksanakan dalam masa terdekat.
“Manakala kerja-kerja rekabentuk serta arahan kerja kepada kontraktor akan dikeluarkan selewat-lewatnya akhir bulan ini.
“Pembinaan dijangka bermula pada awal Januari 2023 dan dijangka siap pada Jun 2023,” katanya hari ini.
Beliau berkongsikan hantaran berkenaan susulan sebuah video tular memaparkan kejadian tanah runtuh di sebuah daerah di Negeri Sembilan.

“Saya telah mendapatkan maklumat terperinci dari pegawai Kementerian Kerja Raya Malaysia dan JKR yang terlibat dan penjelasan mengenai insiden itu telah saya terangkan semalam.
“Tetapi kejadian tanah runtuh yang berlaku amat meresahkan dan saya turun sendiri ke Kuala Pilah pagi tadi untuk melihat beberapa kawasan lain yang terjejas teruk.
“Hasil tinjauan dan pemeriksaan visual yang dijalankan oleh agensi Kementerian Kerja Raya, Jabatan Kerja Raya (JKR) mendapati kawasan runtuhan lain turut melibatkan Laluan FT 1275 Seksyen 2.7 Jalan Felda Kepis sepanjang 30 meter dengan kedalaman runtuhan dianggarkan 10 meter,” katanya.
Dalam pada itu, beliau menyatakan kawalan lalu lintas juga dilaksanakan dengan meletakkan signboard.
“Laluan ditutup sepenuhnya di simpang Jalan Negeri dari Juasseh Senaling dan simpang ke Perkampungan Felda Kepis,” katanya. – KOSMO! ONLINE


DBKL HT sapu bersih gelaran MIHL 2022
Oleh MUHAMMAD ZUHAILY BADLISHAH

18 Disember 2022, 7:03 pm
KUALA LUMPUR – Pasukan hoki Dewan Bandaraya Kuala Lumpur (DBKL HT) mencipta sejarah baharu apabila menjuarai kategori lelaki dan wanita Liga Hoki Dalam Dewan Malaysia (MIHL) 2022.
Ia sekali gus memperbaiki pencapaian musim lalu selepas menyaksikan skuad lelaki DBKL HT terlepas peluang merangkul gelaran apabila muncul naib juara.
Bagaimanapun, mereka menebus semula kekecewaan musim lalu apabila membelasah juara bertahan, ATM Gladiator Men 5-2 pada final di Universiti Pendidikan Sultan Idris (UPSI), Tanjung Malim, Perak.
Syed Mohamad Syafiq Syed Cholan dan Wan Haziq Hisyamuddin Wan Ameer Ruzman masing-masing berjaya meledak dua gol buat DBKL HT selain satu jaringan daripada Danial Asyraf Abdul Ghani.
ATM Gladiator Men terpaksa akur dengan kekalahan itu apabila sekadar meledak dua gol menerusi Razali Mohd. Hazemi dan Mohd. Izwan Rodzi.
“Alhamdulillah kami bangkit untuk mencapai sasaran kemenangan tahun ini selepas dikecewakan tahun lepas kepada ATM,” kata ketua jurulatih skuad lelaki DBKL HT, Suhaizad Zulkifli.

Pengendali skuad wanita DBKL HT, Nuraini Abdul Rashid berbangga dengan komitmen dan kepercayaan semua pemain biarpun tidak dapat membuat persediaan lengkap sebelum saingan musim ini bermula.
“Saya sebagai jurulatih tahun ini merasakan sejarah baharu buat DBKL dengan dengan kejuaraan kali kedua. Kami berdepan tekanan sebagai juara bertahan tetapi rezeki masih kekal milik kami,” jelasnya.
Tiga gol skuad wanita DBKL HT menewaskan MOHC-MHA 3-0 dalam aksi final itu dijaringkan oleh Fazilla Sylvester Silin, Iren Hussin dan Nur Atira Mohamad Ismail. – KOSMO! ONLINE


Banjir: Budak perempuan 2 tahun korban pertama di Terengganu
Oleh TENGKU DANISH BAHRI TENGKU YUSOFF

18 Disember 2022, 7:15 pm
KUALA TERENGGANU – Seorang kanak-kanak perempuan berusia dua tahun menjadi korban pertama banjir di Terengganu setelah ditemukan lemas di Kampung Apal, Jerteh, Besut dekat sini hari ini.
Mayat mangsa, Nur Hilwa Idris Mohd. Haris Zaifan ditemui ahli keluarga terapung di dalam parit berhampiran rumah ibu saudaranya pada pukul 3.40 petang.
Ketua Polis Terengganu, Datuk Rohaimi Md. Isa berkata, sewaktu kejadian, kanak-kanak perempuan itu berada di rumah ibu saudaranya yang terjejas banjir.
Beliau berkata, sebelum kejadian, ibu saudara mangsa sedang berkemas untuk berpindah ke pusat pemindahan sementara (PPS) pada pukul 3 petang.
“Dia tidak menyedari kanak-kanak tersebut dipercayai keluar melalui pintu dapur.
Mangsa dipercayai terjatuh sebelum dihanyutkan arus banjir.
“Kehilangannya hanya disedari kira-kira 40 minit kemudian. Orang kampung menjumpai mayat mangsa terapung di dalam parit berkenaan terletak kira-kira 20 meter dari rumah ibu saudaranya,” katanya dalam satu kenyataan di sini hari ini.

Rohaimi berkata, mayat mangsa telah dibawa ke hospital untuk tindakan dan siasatan lanjut.
Beliau berkata, sewaktu kejadian kawasan rumah ibu saudara mangsa itu dinaiki air sedalam kira-kira satu meter.
“Saya menasihatkan ibu bapa dan penjaga lebih peka terhadap keselamatan anak-anak mereka pada musim tengkujuh ini,” katanya. – KOSMO! ONLINE


Tanah runtuh: Hujan lebat, kabus sukarkan pencarian 9 mangsa lagi
Oleh NURUL IZZATI ZAINI

18 Disember 2022, 6:04 pm
HULU SELANGOR – Keadaan cuaca yang tidak menentu menyelubungi kawasan tragedi tanah runtuh di tapak perkhemahan Father’s Organic Farm, Jalan Batang Kali-Genting Highlands sepanjang hari ini.
Operasi mencari dan menyelamat (SAR) pada hari ketiga ini turut dijangka mengalami kesukaran berikutan hujan lebat diikuti dengan kabus serta angin sejuk pada petang ini.
Walau bagaimanapun, masih tiada perkembangan terkini tentang mangsa baru, menjadikan jumlah mangsa maut sehingga pukul 5.30 petang kekal 24 orang daripada 94 mangsa yang terlibat.
Setakat ini, pengamal media masih lagi menunggu sebarang kemaskini di Pusat Kawalan Tempat Kejadian (PKTK) di tengah jalan, di sini. – KOSMO! ONLINE


Banjir: 77 PPS di lima negeri, tempat berlindung 5,385 penduduk
Oleh EDDY AQMAL MOHAMED HAMIDI

18 Disember 2022, 6:54 pm
PUTRAJAYA – Seramai 5,385 mangsa banjir daripada 1,551 keluarga kini ditempatkan di 77 buah pusat pemindahan sementara (PPS) di 17 daerah melibatkan lima negeri iaitu Perak, Kelantan, Terengganu, Pahang dan Johor setakat pukul 4 petang tadi.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, Pusat Kawalan Operasi Bencana (PKOB) Pusat yang diselaraskan oleh Agensi Pengurusan Bencana Negara (Nadma) telah mula diaktifkan sejak awal pagi tadi.
“Semua PKOB Negeri juga telah diminta untuk memaklumkan kepada PKOB Pusat berhubung sebarang keperluan dan isu yang memerlukan intervensi segera bagi memastikan pengurusan tindak balas berjalan lancar.
“Menurut laporan yang diterima oleh Nadma daripada Jabatan Meteorologi Malaysia (MetMalaysia) pada pukul 2.30 petang tadi, Luruan Monsun yang sedang berlaku dijangka akan berterusan sehingga 24 Disember ini,”katanya menerusi satu kenyataan hari ini.
Jelas beliau, fenomena tersebut berpotensi membawa angin kencang, ombak besar dan hujan berterusan di negeri-negeri utara, timur Semenanjung dan timur Sabah serta angin kencang dan ombak besar di perairan Laut China Selatan.
“Susulan itu, MetMalaysia telah mengeluarkan Amaran Hujan Berterusan yang melibatkan Perlis, Kedah, Pulau Pinang, Perak, Kelantan, Terengganu, Pahang dan Johor sehingga 21 Disember ini manakala Amaran Angin Kencang dan Laut Bergelora bagi perairan Laut China Selatan pula dijangka berlaku sehingga 22 Disember.

“Dalam pada itu, Jabatan Kerja Raya (JKR) pada pukul 2 petang tadi telah melaporkan terdapat 51 lokasi banjir mengalami kejadian cerun atau jalan runtuh dan mendap serta kerosakkan jambatan,” ujar beliau.
Armizan berkata, kejadian-kejadian tersebut telah berlaku di empat daerah di Kedah, satu di Perak, satu di Selangor, empat daerah di Negeri Sembilan, 16 daerah di Kelantan, 18 daerah di Terengganu, empat di Pahang, dan tiga di Johor yang melibatkan 18 jalan persekutuan serta 33 jalan negeri. – KOSMO! ONLINE


‘Sudah-sudahlah menabur bibit pertikaian’
Oleh KOSMO!

18 Disember 2022, 7:05 pm
PETALING JAYA – Pengarah Komunikasi Pakatan Harapan (PH), Fahmi Fadzil menyelar tindakan beberapa pemimpin Parti Pribumi Bersatu Malaysia (Bersatu) yang didakwa berterusan menabur fitnah terhadap kerajaan berhubung memorandum perjanjian persefahaman (MoU) ditandatangani gabungan parti yang menyokong pembentukan Kerajaan Perpaduan.
Beliau dalam satu hantaran di Twitter berkata, serangan Presiden Bersatu, Tan Sri Muhyiddin Yassin dan Naib Ketua Srikandinya, Datuk Mas Ermieyati Samsudin yang mendakwa usaha yang dibuat kerajaan sebagai diktator adalah kemunafikan politik.
Sedangkan katanya, laungan ‘diktator’ tidak pula dibuat oleh Mas Ermieyati ketika PH menandatangani Memorandum Persefahaman (MoU) Transformasi dan Kestabilan Politik di zaman pentadbiran bekas Perdana Menteri, Datuk Seri Ismail Sabri sebelum ini.
“Kami dalam PH memahami keperluan kestabilan kerajaan, maka itu antara sebab mengapa kami memilih untuk menandatangani MoU itu.
“Sudah-sudahlah menabur bibit pertikaian dan kebencian melampau. Kita move on, ketepikan politik, fokus khidmat bakti dalam apa jua jawatan yang dipegang, demi masa depan Malaysia,” katanya.
Kata Menteri Komunikasi dan Digital (KKD) itu lagi, MoU Kerajaan Perpaduan yang ditandatangani pada 16 Disember lalu adalah langkah yang tepat untuk menunjukkan pimpinan faham apa yang mesti diusahakan dalam mewujudkan kestabilan.

Terdahulu pada Jumaat lalu, lima gabungan parti politik utama iaitu PH; Barisan Nasional (BN); Gabungan Parti Sarawak (GPS); Gabungan Rakyat Sabah (GRS) dan Parti Warisan (Warisan) menandatangani MoU di Putrajaya bagi membentuk Kerajaan Perpaduan. – KOSMO! ONLINE


Tanah runtuh: 14 dewasa, 7 budak mangsa maut dikenal pasti
Oleh HARRITH HISHAM

18 Disember 2022, 6:17 pm
PETALING JAYA – Sebanyak 21 daripada 24 mangsa yang maut dalam insiden tanah runtuh di tapak perkhemahan Father’s Organic Farm Jalan Batang Kali-Genting Highlands, Hulu Selangor telah berjaya dikenal pasti setakat pukul 1 tengah hari ini.
Menurut Agensi Pengurusan Bencana Negara (Nadma), jumlah itu melibatkan 14 orang dewasa dan tujuh orang kanak-kanak.
“Mangsa perempuan dewasa ialah Lim Wei Xin berusia 36 tahun, Hong Mei Jing (38), Nurul Azwani Kamaruzaman (31) Lai Lee Yin (37), Lai Lee Koon (44), Fong Choy Kee, (43), Liu Pei Sei (44), Chin Su King (36) dan Gain Choo Yin berusia 35 tahun.
“Selain itu, mangsa lelaki dewasa pula ialah Ka Kok Boon (43), Eng Choon Wen (43), Wong Kim Yap (34) dan Lai Chee Sam berusia 33 tahun,” katanya dalam kenyataan hari ini.
Bagi kanak-kanak, tujuh mangsa dikenal pasti ialah Wong Zi Hang berusia setahun, Daniel Khor Yen (5), Sin Ya Vanya (6), Zech Loh Qi Yi (7), Tong Kai En (9), Ng Yee Tong (11) dan Eng Huai Yi berusia 12 tahun.
Kata kenyataan itu lagi, kesemua 24 mayat telah selesai menjalani bedah siasat termasuk proses pengecaman melalui data profil asid deoksiribonukleik (DNA), cap jari dan wajah waris atau barangan peribadi.

Namun, tiga lagi mayat sedang dikenal pasti melalui ketiga-tiga kaedah berkenaan.
Terdahulu, bekas Ahli Dewan Undangan Negeri Machap Jaya, Datuk Ginie Lim Siew Lin mengesahkan bahawa waris kepada baki tiga mayat terbabit telah hadir hari ini bagi membuat pengecaman.
Sementara itu, lima daripada lapan mangsa yang sedang mendapatkan rawatan di Hospital Selayang, Kuala Lumpur dan Kuala Kubu Bharu juga telah dibenarkan pulang manakala tiga lagi masih berada di wad.
Setakat ini, jumlah mangsa maut kekal sebanyak 24 orang dengan sembilan mangsa masih belum ditemui daripada keseluruhan 94 mangsa yang terlibat. – KOSMO! ONLINE


Blogger makanan maut ditikam rakan pesohor
Oleh KOSMO!

18 Disember 2022, 6:30 pm
KATHMANDU, Nepal – Seorang penulis blog makanan di China maut ditikam selepas diserang hendap ketika membuat siaran langsung dengan berjalan di sekitar sebuah pasar di Kathmandu.
Gan Soujiong, 39, diserang pesaingnya, Feng Zhengyung, 37, ketika membuat siaran langsung tersebut.
Zhengyung juga merupakan seorang penulis blog yang menggunakan nama ‘Ayun’ di internet.
Soujiong yang menggunakan nama ‘Fatty Goes to Africa’ di internet, dirakam berbual dengan dua rakannya ketika dia berjalan melalui pasar terbuka di bandar itu.
Siaran itu kemudiannya diganggu oleh gegaran dan jeritan kuat sebelum skrin tiba-tiba gelap.
Video berasingan memaparkan Soujiang yang kelihatan cemas duduk di atas tanah dengan badannya berlumuran darah, manakala seorang lagi yang dipercayai penyerang didengari memakinya dalam bahasa Mandarin.

Dia dilihat memegang perutnya untuk melihat kecederaan dan memberi isyarat kepada orang yang menyaksikan kejadian supaya menghubungi perkhidmatan kecemasan.
Media tempatan melaporkan bahawa mangsa ditikam di dada dan perut semasa serangan itu dan meninggal dunia lewat hari sama, walaupun pasukan paramedik berjuang untuk menyelamatkan nyawanya.
Zhengyung ditahan pada 4 Disember lalu kerana disyaki membunuh Soujiong dan mencederakan rakannya, Li Chuzan, 32.
Menurut laporan, Zhengyung yang tinggal di Nepal menyimpan dendam terhadap Soujiang, berpunca daripada pelbagai pertikaian yang tidak dinyatakan dan hutang yang tidak dapat dilangsaikan. – Agensi


Mayat mangsa jatuh Sungai Perak ditemui
Oleh LUQMAN RIDHWAN MOHAMED NOR

18 Disember 2022, 6:23 pm
KUALA KANGSAR – Mayat mangsa yang terjatuh ke dalam Sungai Perak dekat Kampung Kubang Pekan dekat sini tiga hari lalu akhirnya ditemui kira-kira pukul 12.35 tengah hari tadi.
Jurucakap Jabatan Bomba dan Penyelamat Malaysia (JBPM) Perak berkata, mayat mangsa, M. Chandran, 38, ditemui dalam keadaan terapung dan tersangkut di kawasan ternakan ikan di sini.
“Anggota Balai Bomba dan Penyelamat Parit menggunakan bot untuk mengambil mayat sebelum menyerahkan mangsa kepada pihak polis untuk tindakan selanjutnya,” katanya dalam satu kenyataan hari ini.
Katanya, operasi pencarian mangsa bermula pukul 8.30 pagi hari ini menggunakan bot dengan kaedah surface facing digunakan untuk tujuan tersebut.
Ujarnya, radius pencarian mangsa diperluaskan ke 20 kilometer dan operasi tamat pada pukul 2.20 petang selepas mayat ditemui.
Media sebelum ini melaporkan mengenai seorang lelaki yang dikhuatiri lemas selepas terjatuh ke dalam sungai tersebut ketika menjalankan kerja-kerja mengorek pasir.

Lelaki itu dilaporkan terkapai-kapai selepas jatuh ke dalam sungai sebelum dia hilang dibawa arus. – KOSMO! ONLINE


Banjir: Jalan Pasir Puteh-Kota Bharu ditutup
Oleh TOREK SULONG

18 Disember 2022, 5:12 pm
PASIR PUTEH – Jalan Pasir Puteh-Kota Bharu di Kampung Bukit Abal di sini ditutup untuk laluan kenderaan ringan selepas ditenggelami air bah setinggi 0.3 meter sejak tengah hari tadi.
Ketua Balai Bomba dan Penyelamat Pasir Puteh, Penolong Penguasa Bomba Azhar Elmi Mustofar berkata, jalan tersebut dinaiki air sepanjang 500 meter berikutan hujan lebat berterusan sejak semalam.
Menurutnya, limpahan air sungai di Kampung Sungai Kelong di sini juga menyebabkan jalan berkenaan berisiko untuk laluan kenderaan ringan termasuk kereta dan motosikal.
“Keadaan itu turut menyebabkan 20 buah rumah di sekitar jalan tersebut dinaiki air. Pasukan bomba sedang memantau dan mengarahkan keluarga yang tinggal di kawasan rendah untuk berpindah sekiranya keadaan air banjir terus meningkat.
“Orang ramai yang ingin ke Kota Bharu atau kembali ke Pasir Puteh boleh menggunakan jalan alternatif menerusi Jalan Kampung Banir Belikong – Kedai Menanti – Jelor sementara menunggu keadaan kembali pulih selepas hujan reda,” katanya ketika dihubungi Kosmo! hari ini..
Menurut Azhar Elmi, orang ramai juga disarankan menggunakan jalan pantai melalui Tok Bali-Melawi-Bachok untuk ke Kota Bharu kerana laluan itu lebih selamat dan tidak ditenggelami air.

Dalam perkembangan berkaitan, pusat rekreasi Jeram Mengaji di Selising dekat sini ditutup kepada pengunjung bagi memastikan keselamatan orang ramai berikutan keadaan air dari bukit berhampiran semakin meningkat dengan arus yang deras. – KOSMO! ONLINE